**Latvijas Bankas noteikumu projekta "Noteikumi par veidlapas paraugu informācijas sniegšanai noguldītājam" anotācija**

|  |  |
| --- | --- |
| **Nosaukums** | Noteikumi par veidlapas paraugu informācijas sniegšanai noguldītājam |
| **Dokumenta veids** | Latvijas Bankas noteikumi |
| **Izdošanas pamatojums** | Noguldījumu garantiju likuma 28. panta otrā daļa |
| **Mērķis un būtība** | Saskaņā ar Noguldījumu garantiju likuma 28. panta otrajā daļā ietverto deleģējumu 2020. gada 29. septembrī tika izdoti Finanšu un kapitāla tirgus komisijas normatīvie noteikumi Nr. 180 "Normatīvie noteikumi par noguldītājam sniedzamo informāciju" (turpmāk – Noteikumi Nr. 180).  Ar 2023. gada 1. janvāri Finanšu un kapitāla tirgus komisija ir pievienota Latvijas Bankai, un minētajā datumā stājās spēkā Latvijas Bankas likums, kura pārejas noteikumu 4. punkts noteic, ka Latvijas Banka ir Finanšu un kapitāla tirgus komisijas mantas, finanšu līdzekļu, tiesību un saistību pārņēmēja saskaņā ar Latvijas Bankas padomes apstiprināto plānu Finanšu un kapitāla tirgus komisijas pievienošanai Latvijas Bankai.  Atbilstoši Noguldījumu garantiju likuma pārejas noteikumu 17. punktam uz šā likuma pamata līdz Latvijas Bankas likuma spēkā stāšanās dienai izdotie Finanšu un kapitāla tirgus komisijas normatīvie noteikumi piemērojami līdz dienai, kad stājas spēkā attiecīgie Latvijas Bankas noteikumi, bet ne ilgāk kā līdz 2024. gada 31. decembrim.  Ņemot vērā minēto, ir sagatavots Latvijas Bankas noteikumu projekts "Noteikumi par veidlapas paraugu informācijas sniegšanai noguldītājam" (turpmāk – noteikumu projekts), kas aizstās Noteikumus Nr. 180.  Ar noteikumu projektu tiek apstiprināts veidlapas paraugs Noguldījumu garantiju likuma 28. panta pirmajā daļā minētās informācijas sniegšanai un vispārējās informācijas sniegšanai par noguldījumiem, par kuriem saskaņā ar Noguldījumu garantiju likuma 23. pantu garantēto atlīdzību neizmaksā.  Noteikumu projektā, salīdzinot ar Noteikumos Nr. 180 ietverto regulējumu, paredzētas šādas būtiskākās izmaiņas:   1. ņemot vērā likumprojektā "Grozījumi Noguldījumu garantiju likumā" (Nr. 559/Lp14), kurš 2024. gada 19. septembrī pieņemts Saeimā 3. lasījumā, ietverto grozījumu, kas paredz aizstāt Noguldījumu garantiju likuma 23. panta 6. punktā skaitli un vārdu "62. pantu" ar skaitļiem un vārdiem "51. un 62. pantu", veikti attiecīgi precizējumi veidlapas paraugā (noteikumu projekta pielikums) attiecībā uz Noguldījumu garantiju likuma 23. panta 6. punktā minētajiem noguldījumiem, par kuriem netiek izmaksāta garantētā atlīdzība; 2. ņemot vērā likumprojektā "Grozījumi Noguldījumu garantiju likumā" (Nr. 559/Lp14) iekļautos grozījumus, veidlapas paraugā (noteikumu projekta pielikums) precizēta informācija par garantētās atlīdzības saņemšanas iespējām gadījumā, ja noguldītājs pārvalda citai personai pienākošos līdzekļus noguldījumu piesaistītājā, t. i., precizēta informācija, ka garantēto atlīdzību ir tiesības saņemt personai, kura var pierādīt savas prasījuma tiesības uz noguldītāja pārvaldītajiem līdzekļiem, ar nosacījumu, ka noguldījumu piesaistītājs vai – Noguldījumu garantiju likuma 5.1 panta otrajā daļā minētajā gadījumā – noguldītājs šo personu ir identificējis vai var identificēt pirms noguldījumu nepieejamības iestāšanās dienas, kā arī veidlapas paraugs (noteikumu projekta pielikums) papildināts ar informāciju par noguldītāja, kas nodrošina citai personai pienākošos līdzekļu pārvaldību noguldījumu piesaistītājā, pienākumu informēt noguldījumu piesaistītāju, ka tas nodrošina šādu līdzekļu pārvaldīšanu, šīs personas identifikāciju un tai pienākošos līdzekļu uzskaiti. Lai arī noteikumu projektā iekļautie likumprojektā "Grozījumi Noguldījumu garantiju likumā" (Nr. 559/Lp14) paredzētie grozījumi, kas saistīti ar tehnisku (redakcionālu) izmaiņu veikšanu ar Noteikumiem Nr. 180 apstiprinātās veidlapas tekstā, prasīs gan to tulkošanu, gan informācijas tehnoloģiju resursu iesaisti, tomēr jānorāda, ka noguldījumu piesaistītāja papildus veicamie darbi veidlapas pamatinformācijas par noguldījumu aizsardzību pilnveidošanai ir samērīgi ar ieguvumu, kādu noguldītāji turpmāk saņems, – pilnīgu un precīzu informāciju par noguldījumu aizsardzību; 3. ņemot vērā to, ka Noguldījumu garantiju likuma pārejas noteikumu 13. un 14. punktā iekļautais regulējums t. i., tajos paredzētais garantētās atlīdzības izmaksas uzsākšanas termiņš (15 darbdienu un 10 darbdienu laikā), vairs nav aktuāls, veikti attiecīgi precizējumi un veidlapas paraugā (noteikumu projekta pielikums) iekļauta informācija, ka garantētā atlīdzība ir pieejama ne vēlāk kā septiņu darbdienu laikā pēc dienas, kad iestājusies noguldījumu nepieejamība; 4. precizēta noguldījumu garantiju fonda kontaktinformācija. |
| **Leģitīmais mērķis** | Noteikumu projekta leģitīmais mērķis ir citu personu tiesību un sabiedrības labklājības aizsardzība. Minētais leģitīmais mērķis tiek sasniegts, nodrošinot, ka noguldījumu piesaistītāji sniedz esošajiem un potenciālajiem noguldītājiem (klientiem) Noguldījumu garantiju likumā ietverto pamatinformāciju par noguldījumu aizsardzību. |
| **Samērīgums** | Lai izvērtētu, vai pieņemtā tiesību norma atbilst samērīguma principam, jānoskaidro: pirmkārt, vai leģitīmā mērķa sasniegšanai izraudzītie līdzekļi ir piemēroti šā mērķa sasniegšanai, otrkārt, vai nepastāv personu pamattiesības mazāk ierobežojoši (saudzējošāki) līdzekļi; treškārt, vai labums, ko iegūs sabiedrība, ir lielāks par indivīda tiesībām un likumiskajām interesēm nodarīto zaudējumu.  Atbilstošākais veids, kā noteikt noguldījumu piesaistītājiem vienotas un saistošas prasības, ir izdot tiem saistošus noteikumus. Citas alternatīvas jautājuma noregulēšanai un vienotu prasību noteikšanai noguldījumu piesaistītājiem nebūtu efektīvas un nesasniegtu izvirzīto mērķi, jo nenodrošinātu minēto prasību vienveidīgu piemērošanu.  Ar noteikumu projektu apstiprinātajā veidlapas paraugā ietvertās pamatinformācijas apjoms par noguldījuma aizsardzību ir atbilstošs, lai izpildītu Noguldījumu garantiju likuma prasības. Noguldījumu piesaistītājiem netiek uzlikti būtiski papildu pienākumi, jo noguldījumu piesaistītāja pienākums pirms darījumu attiecību uzsākšanas ar noguldītāju sniegt tam informāciju par garantētās atlīdzības apmēru, garantētās atlīdzības izmaksas kārtību un termiņu, par prasījumu saistību savstarpējo ieskaitu iespējamību, noguldījumu garantiju fonda kontaktinformāciju un informāciju par noguldījumiem, par kuriem atbilstoši Noguldījumu garantiju likuma 23. pantam garantēto atlīdzību neizmaksā, jau ir ietverts Noguldījumu garantiju likumā. |
| **Spēkā stāšanās** | Atbilstoši Latvijas Bankas likuma 8. panta otrajai daļai – nākamajā dienā pēc noteikumu publicēšanas oficiālajā izdevumā ''Latvijas Vēstnesis'', vienlaikus ievērojot likuma "Grozījumi Noguldījumu garantiju likumā" (Nr. 559/Lp14) spēkā stāšanās laiku. |
| **Ietekme uz Latvijas Bankas budžetu** | Nav ietekmes uz Latvijas Bankas budžeta ieņēmumiem vai izdevumiem. |
| **Administratīvā sloga un izmaksu novērtējums (tirgus dalībniekiem)** | Noteikumu projekts nerada papildu administratīvo slogu noguldījumu piesaistītājiem. |
| **Saistītie dokumenti** | 1. Noteikumi Nr. 180.  2. Noguldījumu garantiju likums.  3. Likumprojekts "Grozījumi Noguldījumu garantiju likumā" (Nr. 559/Lp14). |
| **Saskaņošana ar Eiropas Centrālo banku** | Noteikumu projektu nav nepieciešams saskaņot ar Eiropas Centrālo banku. |
| **Saskaņošana ar citām publiskām un privātām personām** | Noteikumu projekts 2024. gada 19. jūnijā tika publicēts Latvijas Bankas tīmekļvietnes [www.bank.lv](http://www.bank.lv) sadaļas "Tiesību akti" apakšsadaļā "Sabiedrības līdzdalība", un par to bija iespējama sabiedrības līdzdalība.  Vienlaikus par noteikumu projektu un notiekošo sabiedrības līdzdalību individuāli tika informēta Latvijas Finanšu nozares asociācija un tās kredītiestādes, kuras nav Latvijas Finanšu nozares asociācijas biedres, kā arī Latvijas Kooperatīvo krājaizdevu sabiedrību savienība un Krājaizdevu Apvienība.  Pēc sabiedrības līdzdalībai noteiktā termiņa beigām noteikumu projekts tiks iesniegts izskatīšanai Latvijas Bankas konsultatīvās finanšu tirgus padomes sēdē. |
| **Saskaņošanas rezultāti** | Sabiedrības līdzdalības rezultātā par noteikumu projektu tika saņemti priekšlikumi, kuri tika ņemti vērā, precizējot noteikumu projektu un papildinot anotāciju. To apkopojums ir pievienots anotācijas pielikumā. |

Pielikums

Latvijas Bankas noteikumu projekta anotācijai

**Sabiedrības līdzdalības laikā saņemto priekšlikumu par Latvijas Bankas noteikumu projektu "Noteikumi par veidlapas paraugu informācijas sniegšanai noguldītājam" apkopojums**

|  |  |  |  |
| --- | --- | --- | --- |
| **Nr. p. k.** | **Sabiedrības līdzdalībai nodotā projekta redakcija (konkrēta punkta redakcija)** | **Izteiktais iebildums (priekšlikums) par projekta konkrēto punktu, norādot sabiedrības pārstāvi** | **Latvijas Bankas viedoklis par izteikto iebildumu (priekšlikumu) un norāde, vai tas ņemts vērā** |
| 1. | Noteikumu projekta pielikuma sadaļa "Maksimālais garantētās atlīdzības apmērs un noguldījumi, par kuriem neizmaksā garantēto atlīdzību"  Maksimālais garantētās atlīdzības apmērs ir 100 000 *euro* katram kredītiestādes vai krājaizdevu sabiedrības (noguldījumu piesaistītāja) noguldītājam. Garantētās atlīdzības izmaksa tiek veikta *euro*. Garantētā atlīdzība saskaņā ar Noguldījumu garantiju likuma 23. pantu netiek izmaksāta par šādiem noguldījumiem:  [..]  3) tādu pašvaldību, kuru gada budžets pārsniedz 500 000 *euro*, un tiešās pārvaldes iestāžu noguldījumiem;  [..] | **Latvijas Finanšu nozares asociācija**:  Lūdzam skaidrot Noteikumu projektā ietvertās veidlapas parauga sadaļā "Maksimālais garantētās atlīdzības apmērs un noguldījumi, par kuriem neizmaksā garantēto atlīdzību" ietverto 3. punkta (tādu pašvaldību, kuru gada budžets pārsniedz 500 000 *euro*, un tiešās pārvaldes iestāžu noguldījumiem) piemērošanas aspektu - kā kredītiestādes var pārzināt, piemēram, novadu pašvaldību gada budžetus. | **Ņemts vērā**.  Ar noteikumu projektu apstiprinātajā veidlapas paraugā ietvertās pamatinformācijas apjoms par noguldījumu aizsardzību, t. sk. par noguldījumiem, par kuriem saskaņā ar Noguldījumu garantiju likuma 23. pantu garantēto atlīdzību neizmaksā, atbilst Noguldījumu garantiju likumam, kurā iekļautās tiesību normas izriet no Eiropas Parlamenta un Padomes 2014. gada 16. aprīļa direktīvas 2014/49/ES par noguldījumu garantiju sistēmām (pārstrādāta redakcija) (turpmāk – direktīva 2014/49/ES).  Attiecībā uz Noguldījumu garantiju likuma 23. pantā minēto noguldījumu – tādu pašvaldību, kuru gada budžets pārsniedz 500 000 *euro*, noguldījumu –, norādām, ka minētā likuma norma nav jauna, savukārt kredītiestādēm jābūt izstrādātām to darbībai atbilstošām iekšējām procedūrām kvalitatīvai finanšu pakalpojumu sniegšanai.  Pirms darījumu attiecību uzsākšanas ar noguldītāju (klientu) ar to tiek noslēgts konta (kontu) apkalpošanas līgums. Savukārt noguldītājam ir pienākums iepazīties ar konta apkalpošanas līguma noteikumiem un iesniegt kredītiestādei tās pieprasīto informāciju un dokumentus, kas nepieciešami konta apkalpošanas līguma noslēgšanai, t. sk. sniegt informāciju par tā darbības veidu (nodarbošanos), naudas darījumiem, to apmēru un citu finanšu informāciju. |
| 2. | Noteikumu projekta pielikuma sadaļa "Maksimālais garantētās atlīdzības apmērs un noguldījumi, par kuriem neizmaksā garantēto atlīdzību"  Maksimālais garantētās atlīdzības apmērs ir 100 000 *euro* katram kredītiestādes vai krājaizdevu sabiedrības (noguldījumu piesaistītāja) noguldītājam. Garantētās atlīdzības izmaksa tiek veikta *euro*. Garantētā atlīdzība saskaņā ar Noguldījumu garantiju likuma 23. pantu netiek izmaksāta par šādiem noguldījumiem:  [..]  4) noguldījumiem, kas saistīti ar noziedzīgi iegūtu līdzekļu legalizāciju vai atzīstami par noziedzīgi iegūtiem līdzekļiem, ja stājies spēkā notiesājošs tiesas spriedums;  [..] | **Latvijas Finanšu nozares asociācija**:  Lūdzam skaidrot Noteikumu projektā ietvertās veidlapas parauga sadaļā "Maksimālais garantētās atlīdzības apmērs un noguldījumi, par kuriem neizmaksā garantēto atlīdzību" ietverto 4. punkta (noguldījumiem, kas saistīti ar noziedzīgi iegūtu līdzekļu legalizāciju) piemērošanas risinājumu vai rīcības priekšrakstu - ir skaidrs kā rīkoties, ja līdzekļi ir atzīti par noziedzīgi iegūtiem un ir stājies spēkā notiesājošs tiesas spriedums. Bet kā arī iepriekš vairākkārt norādīts - nav skaidrs, kas kvalificējams zem formulējuma "noguldījumiem, kas saistīti ar noziedzīgi iegūtu līdzekļu legalizāciju". Lūdzam skaidrot jēdziena tvērumu pēc kā vadīties, lai korekti izpildītu prasības. | **Ņemts vērā**.  Ar noteikumu projektu apstiprinātajā veidlapas paraugā ietvertās pamatinformācijas apjoms par noguldījumu aizsardzību, t. sk. par noguldījumiem, par kuriem saskaņā ar Noguldījumu garantiju likuma 23. pantu garantēto atlīdzību neizmaksā, atbilst Noguldījumu garantiju likumam, kurā iekļautās tiesību normas izriet no direktīvas 2014/49/ES.  Jānorāda, ka noteicošais šajā gadījumā būs spēkā stājies notiesājošs tiesas spriedums, kurā tiesa būs vērtējusi noguldījumus (naudas līdzekļus), kas saistīti ar noziedzīgi iegūtu līdzekļu legalizāciju, un to, vai šie līdzekļi atzīstami par noziedzīgi iegūtiem līdzekļiem. Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma (turpmāk – NILLTPFNL) 5. pants sniedz noziedzīgi iegūtu līdzekļu legalizācijas un terorisma un proliferācijas finansēšanas darbību skaidrojumu. Savukārt NILLTPFNL iekļautās normas, kas izriet no Eiropas Parlamenta un Padomes 2015. gada 20. maija direktīvas (ES) 2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un ar ko groza Eiropas Parlamenta un Padomes regulu (ES) Nr. 648/2012 un atceļ Eiropas Parlamenta un Padomes direktīvu 2005/60/EK un Komisijas direktīvu 2006/70/EK 1. panta 3. punkts skaidro rīcību, kāda uzskatāma par nelikumīgi iegūtu līdzekļu legalizēšanu. |
| 3. | Noteikumu projekta pielikuma sadaļa "Noguldītāja pienākumi saistībā ar citai personai pienākošos līdzekļu pārvaldīšanu"  Ja noguldītājs pārvalda citai personai pienākošos līdzekļus noguldījumu piesaistītājā, garantēto atlīdzību ir tiesības saņemt personai, kura var pierādīt savas prasījuma tiesības uz noguldītāja pārvaldītajiem līdzekļiem, ar nosacījumu, ka noguldījumu piesaistītājs vai noguldītājs, kurš pārvalda citai personai pienākošos līdzekļus, šo personu ir identificējis vai var identificēt pirms noguldījumu nepieejamības iestāšanās dienas. | **Latvijas Finanšu nozares asociācija**:  Priekšlikums par Noteikumu projektā ietvertās veidlapas parauga sadaļā "Noguldītāja pienākumi saistībā ar citai personai pienākošos līdzekļu pārvaldīšanu". Nepieciešams precizēt sadaļas 1. teikumā ietverto formulējumu vismaz atbilstoši likumprojektā (likumprojekts "Grozījumi Noguldījumu garantiju likumā" (Nr. 559/Lp14)) ietvertajam aktuālajam formulējumam (kas zināms pašlaik pēc 2.lasījuma). Tai skaitā, ietverot nosacījumus kas tiks ietverti eventuālā likuma (grozījumu) tekstā un noteiks rīcību par sadaļā skarto gadījumu, kad noguldījumu piesaistītājs veic darbības, lai no noguldītāja, kas nodrošina citai personai pienākošos līdzekļu pārvaldību noguldījumu piesaistītājā "iegūtu apliecinājumu, ka tas nodrošina šo citu personu identifikāciju un tām pienākošos līdzekļu uzskaiti" (minētā likumprojektā ietvertā 5.1 panta otrās daļas formulējums pēc 2. lasījuma). Likumprojekta formulējums ir precizēts izstrādes gaitā un līdz ar to nepieciešams arī šeit veikt precizējumus. | **Ņemts vērā**.  Noteikumu projekta sadaļas teikums precizēts atbilstoši likumprojekta "Grozījumi Noguldījumu garantiju likumā" (Nr. 559/Lp14) Saeimā 3. lasījumā pieņemtajai redakcijai:  "Ja noguldītājs pārvalda citai personai pienākošos līdzekļus noguldījumu piesaistītājā, garantēto atlīdzību ir tiesības saņemt personai, kura var pierādīt savas prasījuma tiesības uz noguldītāja pārvaldītajiem līdzekļiem, ar nosacījumu, ka noguldījumu piesaistītājs vai – Noguldījumu garantiju likuma 5.1 panta otrajā daļā minētajā gadījumā – noguldītājs šo personu ir identificējis vai var identificēt pirms noguldījumu nepieejamības iestāšanās dienas." |
| 4. | Noteikumu projekta anotācijas sadaļa "Samērīgums"  [..]  Ar noteikumu projektu apstiprinātajā veidlapas paraugā ietvertās pamatinformācijas apjoms par noguldījuma aizsardzību ir atbilstošs, lai izpildītu Noguldījumu garantiju likuma prasības. Noguldījumu piesaistītājiem netiek uzlikti būtiski papildu pienākumi, jo noguldījumu piesaistītāja pienākums pirms darījumu attiecību uzsākšanas ar noguldītāju sniegt tam informāciju par garantētās atlīdzības apmēru, garantētās atlīdzības izmaksas kārtību un termiņu, par prasījumu saistību savstarpējo ieskaitu iespējamību, noguldījumu garantiju fonda kontaktinformāciju un informāciju par noguldījumiem, par kuriem atbilstoši Noguldījumu garantiju likuma 23. pantam garantēto atlīdzību neizmaksā, jau ir ietverts Noguldījumu garantiju likumā. | **Latvijas Finanšu nozares asociācija**:  Lūdzam precizēt Noteikumu projekta anotācijas sadaļu "Samērīgums" – minētās sadaļas trešajā rindkopā, citastarp, pausts apsvērums, ka ar regulējumu noguldījumu piesaistītājiem netiek uzlikti būtiski papildus pienākumi. Pievēršam uzmanību, ka šādam apsvērumam nevar īsti piekrist, jo Noguldījumu garantiju likuma tiesiskais regulējums pēc gaidāmajām eventuālajām izmaiņām uzliek pietiekami apjomīgas IT izstrādes ieviešanu, kā rezultātā minētā likuma gaidāmie grozījumi attiecībā uz noguldītāju informēšanu paredzēti ieviest ar attiecīgu laika nobīdi (2025.gada vidus). Līdz ar būtu nepieciešams saskaņot arī noteikumu ieviešanu ar likuma eventuālo pieņemšanu un ieviešanas gaitu (likumprojekts pašlaik ir pieņemts 2.lasījumā, priekšā vēl 3.lasījums). Pievēršam uzmanību, ka arī redakcionālu izmaiņu ieviešana jau esošo veidlapu tekstā prasa gan tulkošanu, gan IT resursus un relīzes, lai nomainītu redakciju uz precizēto, turklāt, visos kanālos. | **Ņemts vērā**.  Jānorāda, ka likumprojektā "Grozījumi Noguldījumu garantiju likumā" (Nr. 559/Lp14) paredzētie grozījumi 28. panta 2.1 daļā attiecībā uz noguldījumu piesaistītāja pienākumu, atsaucoties uz veidlapā iekļauto informāciju, sniegt noguldītājam apstiprinājumu, lai informētu, vai noguldījums ir vai nav atbilstīgs noguldījums (paredzētais spēkā stāšanās termiņš – 2025. gada 1. jūlijā), nav tieši sasaistāmi ar veidlapas paraugā, kas tiek apstiprināts ar noteikumu projektu, ietverto pamatinformāciju par noguldījumu aizsardzību, t. sk. informāciju par noguldījumiem, par kuriem atbilstoši Noguldījumu garantiju likuma 23. pantam garantēto atlīdzību neizmaksā, kas jau šobrīd ir ietverta Noguldījumu garantiju likumā.  Papildināta anotācija:  "Lai arī noteikumu projektā iekļautie likumprojektā "Grozījumi Noguldījumu garantiju likumā" (Nr. 559/Lp14) paredzētie grozījumi, kas saistīti ar tehnisku (redakcionālu) izmaiņu veikšanu ar Noteikumiem Nr. 180 apstiprinātās veidlapas tekstā, prasīs gan to tulkošanu, gan informācijas tehnoloģiju resursu iesaisti, tomēr jānorāda, ka noguldījumu piesaistītāja papildus veicamie darbi veidlapas pamatinformācijas par noguldījumu aizsardzību pilnveidošanai ir samērīgi ar ieguvumu, kādu noguldītāji turpmāk saņems, – pilnīgu un precīzu informāciju par noguldījumu aizsardzību." |