K. VALDEMĀRA IELA 2A, RĪGA, LV-1050, LATVIJA. TĀLRUNIS +371 67022300, E-PASTS INFO@BANK.LV, WWW.BANK.LV

Projekts (1. variants)

|  |  |
| --- | --- |
| 2024. gada XX. XXXX | Noteikumi Nr. \_\_\_\_\_ |

Rīgā

**Ieguldījumu fonda un atvērtā alternatīvo ieguldījumu fonda gada pārskata, konsolidētā gada pārskata un pusgada pārskata sagatavošanas noteikumi**

Izdoti saskaņā ar

Ieguldījumu pārvaldes sabiedrību likuma

73. panta ceturto daļu un 75. panta trešo daļu un

Alternatīvo ieguldījumu fondu un to pārvaldnieku likuma

56. panta pirmo un ceturto daļu un 57. panta pirmo daļu

1. Vispārīgie jautājumi
2. Noteikumi nosaka:
   1. ieguldījumu fonda gada pārskata un pusgada pārskata:
      1. sagatavošanas kārtību;
      2. saturu un tajā iekļaujamās informācijas apjomu, tai skaitā pusgada pārskata sastāvu;
   2. atvērtā alternatīvo ieguldījumu fonda, kurš dibināts kā lietu kopība, un atvērtā alternatīvo ieguldījumu fonda, kurš dibināts kā komercsabiedrība, (turpmāk kopā – atvērtais alternatīvo ieguldījumu fonds) gada pārskata sagatavošanas prasības;
   3. atvērtā alternatīvo ieguldījumu fonda, kurš dibināts kā komercsabiedrība, konsolidētā gada pārskata sagatavošanas prasības.
3. Ieguldījumu fonda gada pārskatā iekļauj Ieguldījumu pārvaldes sabiedrību likuma 75. panta pirmajā daļā noteiktos dokumentus. Atvērtā alternatīvo ieguldījumu fonda gada pārskatā un atvērtā alternatīvo ieguldījumu fonda, kurš dibināts kā komercsabiedrība, konsolidētajā gada pārskatā iekļauj attiecīgi Alternatīvo ieguldījumu fondu un to pārvaldnieku likuma 56. panta trīspadsmitajā un četrpadsmitajā daļā, kā arī 57. panta desmitajā un vienpadsmitajā daļā minētos dokumentus.
4. Papildus šo noteikumu 2. punktā minētajam atvērtā alternatīvo ieguldījumu fonda gada pārskatā (konsolidētajā gada pārskatā) iekļauj:
   1. paziņojumu par atvērtā alternatīvo ieguldījumu fonda pārvaldnieka (turpmāk – pārvaldnieks) atbildību;
   2. turētājbankas, ja tāda ir, ziņojumu.
5. Ieguldījumu fonda un atvērtā alternatīvo ieguldījumu fonda, kurš dibināts kā lietu kopība, finanšu pārskati ietver:
   1. aktīvu un saistību pārskatu;
   2. ienākumu un izdevumu pārskatu;
   3. neto aktīvu kustības pārskatu;
   4. naudas plūsmas pārskatu;
   5. finanšu pārskatu pielikumu.
6. Atvērtā alternatīvo ieguldījumu fonda, kurš dibināts kā komercsabiedrība, finanšu pārskati un konsolidētie finanšu pārskati ietver starptautiskajos grāmatvedības standartos, kas pieņemti ar Komisijas 2023. gada 13. septembra regulu (ES) Nr. 2023/1803, ar ko pieņem vairākus starptautiskos grāmatvedības standartus saskaņā ar Eiropas Parlamenta un Padomes regulu (EK) Nr. 1606/2002, (turpmāk – Starptautiskie grāmatvedības standarti) noteiktos pārskatus.
7. Finanšu pārskati sniedz patiesu un skaidru priekšstatu par ieguldījumu fonda un atvērtā alternatīvo ieguldījumu fonda (turpmāk kopā – fonds) finansiālo stāvokli, darbības rezultātiem un naudas plūsmu. Finanšu pārskatus sagatavo saskaņā ar Starptautiskajiem grāmatvedības standartiem.
8. Ieguldījumu fonda pusgada pārskats atspoguļo informāciju par ieguldījumu fonda finansiālo stāvokli un darbības rezultātiem no pārskata gada sākuma līdz 30. jūnijam un ietver:
   1. aktīvu un saistību pārskatu;
   2. ienākumu un izdevumu pārskatu;
   3. pusgada pārskata pielikumu, kurā ietverta vismaz šāda informācija:
      1. detalizēta informācija par ieguldījumiem saskaņā ar šo noteikumu 44. punktā minēto, papildus norādot ieguldījumu uzskaites vērtības attiecību pret ieguldījumu fonda aktīvu kopsummu, kas izteikta procentos;
      2. ieguldījumu fonda neto aktīvu vērtība pārskata gada sākumā un pārskata perioda beigās;
      3. ieguldījumu fonda ienesīgums, ņemot vērā šo noteikumu 53.3. un 53.4. apakšpunkta nosacījumus;
      4. būtiska informācija par darījumiem un notikumiem, tai skaitā par izmaiņām ieguldījumu struktūrā, pārskata periodā;
      5. ieguldījumu fonda emitēto ieguldījumu apliecību skaits pārskata gada sākumā un pārskata perioda beigās;
      6. ieguldījumu fonda neto aktīvu vērtība uz vienu ieguldījumu apliecību pārskata gada sākumā un pārskata perioda beigās;
      7. pārskata perioda beigās konstatētais sekošanas novirzes līmenis ieguldījumu fondam, kurš seko finanšu indeksa darbības rezultātam;
   4. zvērināta revidenta ziņojumu, ja tāds ir sniegts.
9. Sagatavojot aktīvu un saistību pārskatu, ienākumu un izdevumu pārskatu, neto aktīvu kustības pārskatu un naudas plūsmas pārskatu, atļauts:
   1. apvienot šo noteikumu III, IV, V un VI nodaļā norādītos posteņus, ja to summas ir nebūtiskas un šāds apvienojums rada lielāku skaidrību;
   2. sadalīt posteņus detalizētāk vai pievienot jaunu posteni, ja šāda posteņa norādīšanu pieprasa Starptautiskie grāmatvedības standarti vai tas nepieciešams skaidra un patiesa priekšstata sniegšanai.
10. Gada pārskatā, konsolidētajā gada pārskatā un pusgada pārskatā par vērtības mēru lieto *euro*. Gada pārskatā, konsolidētajā gada pārskatā un pusgada pārskatā norāda finanšu pārskatos uzrādīto skaitļu precizitātes pakāpi.
11. Ieguldījumu pārvaldes sabiedrības ziņojums vai pārvaldnieka ziņojums par finansiālo stāvokli un saimnieciskās darbības raksturojumu, paziņojums par ieguldījumu pārvaldes sabiedrības valdes vai pārvaldnieka atbildību un turētājbankas ziņojums
12. Ieguldījumu pārvaldes sabiedrības ziņojumā vai pārvaldnieka ziņojumā par finansiālo stāvokli un saimnieciskās darbības raksturojumu (turpmāk – vadības ziņojums) norāda:
    1. fonda nosaukumu un fonda veidu;
    2. ieguldījumu pārvaldes sabiedrības vai pārvaldnieka nosaukumu, juridisko adresi un reģistrācijas numuru Komercreģistrā, licences ieguldījumu pārvaldes sabiedrības vai pārvaldnieka darbībai numuru un izsniegšanas datumu, bet reģistrētam pārvaldniekam – reģistrācijas Latvijas Bankā numuru un datumu;
    3. fonda darbību raksturojošo rādītāju kvalitatīvu novērtējumu. Šo informāciju pamato ar vispusīgu un visaptverošu fonda attīstības, finansiālā stāvokļa un darbības rezultātu analīzi atbilstoši tā darbības apjomam un sarežģītībai, iekļaujot minētajā analīzē arī šādu informāciju, ja tā nepieciešama, lai izprastu fonda attīstību, finansiālo stāvokli vai darbības rezultātus:
       1. aprakstu par nozīmīgākajām darbībām pārskata gadā, tai skaitā fonda aktīvu kopējo apmēru, neto aktīvu, fonda daļas vērtības un tamlīdzīgu rādītāju novērtējumu, to izmaiņu iemeslu raksturojumu un izmaiņu ietekmi uz fonda finanšu pārskatu rādītājiem;
       2. ieguldījumu stratēģijas izmaiņu aprakstu un situācijas dažādos tirgos, kuros veikti ieguldījumi, novērtējumu, kā arī informāciju par vides, sociālajiem un pārvaldības jautājumiem, kas ņemti vērā, veicot ieguldījumus;
       3. informāciju par ieguldījumu struktūras izmaiņām, ieguldījumu darbības rezultātiem un fonda finansiālo stāvokli pārskata gada beigās, ja nepieciešams, iekļaujot atsauces uz finanšu pārskatos norādītajām summām un papildu skaidrojumus par tām;
    4. ieguldījumu kopumā un atsevišķu ieguldījumu veidu ienesīguma novērtējumu, ja tas ir būtiski fonda finansiālā stāvokļa un darbības rezultātu novērtēšanai;
    5. finanšu riska vadības mērķus un politiku, tai skaitā politiku attiecībā uz katru nozīmīgu tādu prognozēto nākotnes darījumu veidu, kuram tiek piemērota riska ierobežošanas uzskaite, kā arī pakļautību tirgus riskam, kredītriskam, likviditātes riskam un naudas plūsmas riskam;
    6. fonda pārvaldes izdevumu novērtējumu;
    7. informāciju par jebkādiem svarīgiem notikumiem no pārskata gada beigām līdz gada pārskata apstiprināšanas dienai, kas ir nozīmīgi fonda finansiālā stāvokļa un tā darbības rezultātu izpratnei;
    8. turpmākās fonda attīstības prognozi, paskaidrojot ikvienu būtisku apstākli un risku;
    9. ziņas par pārskata gadā īstenotajiem pasākumiem pētniecības un attīstības jomā.
13. Papildus šo noteikumu 10. punktā minētajam vadības ziņojumā par atvērto alternatīvo ieguldījumu fondu, kurš dibināts kā komercsabiedrība, iekļauj:
    1. informāciju par savu akciju vai daļu kopumu, tai skaitā par:
       1. iemeslu savu akciju vai daļu iegādei pārskata gadā;
       2. pārskata gadā atpirkto vai pārdoto savu akciju vai daļu skaitu un to nominālvērtības apmēru, kā arī savu akciju vai daļu īpatsvaru procentos no parakstītā pamatkapitāla un to atpirkšanas vai pārdošanas apmēru;
       3. iegūto un turēto savu akciju vai daļu skaitu un to nominālvērtības apmēru, kā arī šā apmēra īpatsvaru parakstītajā pamatkapitālā pārskata gada beigās;
    2. ziņas par filiālēm un pārstāvniecībām (to skaitu valstu dalījumā).
14. Paziņojumā par ieguldījumu pārvaldes sabiedrības valdes vai pārvaldnieka atbildību norāda:
    1. ka sagatavotie finanšu pārskati (konsolidētie finanšu pārskati) skaidri un patiesi atspoguļo fonda finansiālo stāvokli pārskata gada beigās, kā arī pārskata gada darbības rezultātus;
    2. ka valde ir atbildīga par normatīvajiem aktiem atbilstošas grāmatvedības kārtošanu, par fonda līdzekļu saglabāšanu, kā arī par krāpšanas un citas negodīgas darbības novēršanu;
    3. vai valdes lēmumi un pieņēmumi par gada pārskata (konsolidētā gada pārskata) sagatavošanu ir bijuši piesardzīgi un saprātīgi.
15. Turētājbankas ziņojumā norāda:
    1. turētājbankas nosaukumu, dibināšanas datumu, reģistrācijas numuru un juridisko adresi;
    2. turētājbankas pienākumu un atbildības uzskaitījumu;
    3. ieguldījumu apliecību vai daļu emisijas, pārdošanas un atpakaļpirkšanas atbilstību normatīvo aktu, ieguldījumu fonda prospekta un ieguldījumu fonda pārvaldes nolikuma un alternatīvo ieguldījumu fonda darbības noteikumu vai dibināšanas dokumentu prasībām;
    4. fonda mantas glabāšanas atbilstību normatīvo aktu un turētājbankas līguma prasībām;
    5. fonda neto aktīvu vērtības aprēķināšanas atbilstību normatīvo aktu, šo noteikumu, ieguldījumu fonda prospekta un ieguldījumu fonda pārvaldes nolikuma, kā arī alternatīvo ieguldījumu fonda darbības noteikumu vai dibināšanas dokumentu prasībām;
    6. ieguldījumu pārvaldes sabiedrības vai pārvaldnieka iesniegto rīkojumu atbilstību normatīvo aktu, ieguldījumu fonda prospekta un ieguldījumu fonda pārvaldes nolikuma, alternatīvo ieguldījumu fonda darbības noteikumu vai dibināšanas dokumentu un turētājbankas līguma prasībām;
    7. citu informāciju par fondu, kas ir būtiska fonda ieguldītājiem.
16. Aktīvu un saistību pārskats
17. Aktīvu un saistību pārskatā uzrāda šādus posteņus:
    1. aktīvi:
       1. prasības uz pieprasījumu pret kredītiestādēm;
       2. termiņnoguldījumi kredītiestādēs;
       3. finanšu aktīvi, kas novērtēti patiesajā vērtībā ar atspoguļojumu peļņas vai zaudējumu aprēķinā;
       4. finanšu aktīvi, kas novērtēti patiesajā vērtībā ar atspoguļojumu pārējos apvienotajos ienākumos;
       5. finanšu aktīvi, kas novērtēti amortizētajā iegādes vērtībā;
       6. ieguldījumu īpašums;
       7. nākamo periodu izdevumi un uzkrātie ienākumi;
       8. pārējie aktīvi;
       9. kopā aktīvi;
    2. saistības:
       1. saistības uz pieprasījumu pret kredītiestādēm;
       2. finanšu saistības, kas novērtētas patiesajā vērtībā ar atspoguļojumu peļņas vai zaudējumu aprēķinā;
       3. finanšu saistības, kas novērtētas amortizētajā iegādes vērtībā;
       4. finanšu aktīvu nodošanas rezultātā radušās finanšu saistības;
       5. nākamo periodu ienākumi un uzkrātie izdevumi;
       6. uzkrājumi;
       7. pārējās saistības;
       8. kopā saistības;
    3. neto aktīvi.
18. Postenī "Neto aktīvi" uzrāda aktīvu kopsummas un saistību kopsummas starpību.
19. Ienākumu un izdevumu pārskats
20. Ienākumu un izdevumu pārskatā uzrāda šādus posteņus:
    1. pārskata perioda ienākumi:
       1. procentu ienākumi;
       2. ienākumi no dividendēm;
       3. ienākumi no ieguldījumu īpašuma;
       4. pārējie ienākumi;
       5. kopā ienākumi;
    2. pārskata perioda izdevumi:
       1. procentu izdevumi;
       2. atlīdzība ieguldījumu pārvaldes sabiedrībai vai pārvaldniekam;
       3. atlīdzība turētājbankai;
       4. pārējie fonda pārvaldes izdevumi;
       5. pārējie izdevumi;
       6. kopā izdevumi;
    3. ieguldījumu vērtības pieaugums vai samazinājums:
       1. realizētais ieguldījumu vērtības pieaugums vai samazinājums;
       2. nerealizētais ieguldījumu vērtības pieaugums vai samazinājums;
       3. ieguldījumu vērtības pieaugums vai samazinājums kopā;
    4. nodokļi un nodevas;
    5. ieguldījumu rezultātā gūtais neto aktīvu pieaugums vai samazinājums.
21. Postenī "Atlīdzība ieguldījumu pārvaldes sabiedrībai vai pārvaldniekam" uzrāda atlīdzību, kas pienākas ieguldījumu pārvaldes sabiedrībai vai pārvaldniekam saskaņā ar ieguldījumu fonda prospekta noteikumiem vai alternatīvo ieguldījumu fonda darbības noteikumiem vai dibināšanas dokumentiem, tai skaitā maksājumus Latvijas Bankai.
22. Postenī "Atlīdzība turētājbankai" uzrāda atlīdzību, kas pienākas turētājbankai saskaņā ar ieguldījumu fonda prospekta noteikumiem vai alternatīvo ieguldījumu fonda darbības noteikumiem vai dibināšanas dokumentiem.
23. Postenī "Pārējie fonda pārvaldes izdevumi" uzrāda atlīdzību, kas pienākas fonda zvērinātiem revidentiem, kā arī citus fonda pārvaldes izdevumus.
24. Postenī "Pārējie izdevumi" uzrāda pārskata gadā atzītos vērtības samazināšanās zaudējumus, izņemot aktīvu un saistību pārskatā uzrādīto finanšu aktīvu vērtības samazināšanās zaudējumus. Šajā postenī ietver zaudējumus, kas radušies attiecīgo aktīvu, izņemot aktīvu un saistību pārskatā uzrādītos finanšu aktīvus, norakstīšanas rezultātā, ja tiem iepriekš nav atzīti vērtības samazināšanās zaudējumi vai arī atzītie zaudējumi izrādījušies mazāki par norakstāmo summu.
25. Postenī "Realizētais ieguldījumu vērtības pieaugums vai samazinājums" uzrāda starpību starp naudas summu, kas saņemta no aktīvu un saistību pārskatā atspoguļoto ieguldījumu (finanšu aktīvu un ieguldījumu īpašuma) pārdošanas, tai skaitā vērtspapīru dzēšanas, un naudas summu, kas izlietota šo ieguldījumu iegādei, koriģējot to šādā kārtībā:
    1. palielinot to par ieguldījuma vērtības samazinājumu, kas noteikts tā pārvērtēšanas rezultātā iepriekšējos pārskata periodos;
    2. samazinot to par ieguldījuma vērtības palielinājumu, kas noteikts tā pārvērtēšanas rezultātā iepriekšējos pārskata periodos.
26. Postenī "Nerealizētais ieguldījumu vērtības pieaugums vai samazinājums" uzrāda aktīvu un saistību pārskatā atspoguļoto ieguldījumu (finanšu aktīvu un ieguldījumu īpašuma) pārvērtēšanas rezultātā iegūto vērtības pieaugumu vai samazinājumu, tai skaitā patiesajā vērtībā vērtēto ieguldījumu pārvērtēšanu, ārvalstu valūtas pārvērtēšanu, kā arī vērtības samazināšanās zaudējumus.
27. Postenī "Nodokļi un nodevas" uzrāda nodokļus un nodevas, kas attiecas uz pārskata gadu.
28. Neto aktīvu kustības pārskats
29. Neto aktīvu kustības pārskatā uzrāda šādus posteņus:
    1. neto aktīvi pārskata gada sākumā;
    2. ieguldījumu rezultātā gūtais neto aktīvu pieaugums vai samazinājums;
    3. dividendes fonda ieguldījumu apliecību vai daļu turētājiem;
    4. darījumu ar ieguldījumu apliecībām vai daļām rezultātā gūtais neto aktīvu pieaugums vai samazinājums:
       1. ienākumi no ieguldījumu apliecību vai daļu pārdošanas;
       2. ieguldījumu apliecību vai daļu atpakaļpirkšanas izdevumi;
    5. neto aktīvu pieaugums vai samazinājums pārskata gadā;
    6. neto aktīvi pārskata gada beigās;
    7. emitēto ieguldījumu apliecību vai daļu skaits pārskata gada sākumā;
    8. emitēto ieguldījumu apliecību vai daļu skaits pārskata gada beigās;
    9. neto aktīvi uz vienu ieguldījumu apliecību vai daļu pārskata gada sākumā;
    10. neto aktīvi uz vienu ieguldījumu apliecību vai daļu pārskata gada beigās.
30. Postenī "Dividendes fonda ieguldījumu apliecību vai daļu turētājiem" uzrāda tās realizētā ieguldījumu vērtības pieauguma rezultātā gūtās neto aktīvu pieauguma daļas, kuru izmaksai paredzēto apmēru fonda apliecību vai daļu turētājiem nosaka proporcionāli viņu turējumā esošo ieguldījumu apliecību vai daļu skaitam.
31. Postenī "Ienākumi no ieguldījumu apliecību vai daļu pārdošanas" uzrāda ienākumus no ieguldījumu apliecību vai daļu pārdošanas, kurus veido fonda ieguldījumu apliecības vai daļas vērtības un izlaišanas komisijas naudas summa.
32. Postenī "Ieguldījumu apliecību vai daļu atpakaļpirkšanas izdevumi" uzrāda fonda ieguldījumu apliecību vai daļu turētājiem par ieguldījumu apliecību vai daļu atpakaļpirkšanu samaksātās summas.
33. Postenī "Neto aktīvu pieaugums vai samazinājums pārskata gadā" uzrāda rezultātu, kuru veido ieguldījumu rezultātā gūtā neto aktīvu pieauguma vai samazinājuma un darījumu ar ieguldījumu apliecībām vai daļām rezultātā gūtā neto aktīvu pieauguma vai samazinājuma posteņu vērtību summa, kas tiek samazināta par dividenžu fonda ieguldījumu apliecību vai daļu turētājiem vērtību.
34. Postenī "Neto aktīvi pārskata gada beigās" uzrāda rezultātu, kuru veido neto aktīvu pārskata gada sākumā un neto aktīvu pieauguma vai samazinājuma pārskata gadā posteņu vērtību summa.
35. Postenī "Neto aktīvi uz vienu ieguldījumu apliecību vai daļu pārskata gada sākumā" uzrāda rezultātu, kuru veido neto aktīvu kustības pārskata posteņa "Neto aktīvi pārskata gada sākumā" attiecība pret posteni "Emitēto ieguldījumu apliecību vai daļu skaits pārskata gada sākumā".
36. Postenī "Neto aktīvi uz vienu ieguldījumu apliecību vai daļu pārskata gada beigās" uzrāda rezultātu, kuru veido neto aktīvu kustības pārskata posteņa "Neto aktīvi pārskata gada beigās" attiecība pret posteni "Emitēto ieguldījumu apliecību vai daļu skaits pārskata gada beigās".
37. Naudas plūsmas pārskats
38. Naudas plūsmas pārskatā uzrāda šādus posteņus:
    1. naudas plūsma no pamatdarbības:
       1. saņemtie procentu ienākumi;
       2. samaksātie procentu izdevumi;
       3. ieguldījumu iegādes izdevumi;
       4. ienākumi no ieguldījumu pārdošanas;
       5. ieguldījumu pārvaldīšanas izdevumi;
       6. naudas un tās ekvivalentu pieaugums vai samazinājums no pamatdarbības;
    2. naudas plūsma no finansēšanas darbības:
       1. ienākumi no ieguldījumu apliecību vai daļu pārdošanas;
       2. ieguldījumu apliecību vai daļu atpakaļpirkšanas izdevumi;
       3. dividendes ieguldījumu apliecību vai daļu turētājiem;
       4. naudas un tās ekvivalentu pieaugums vai samazinājums no finansēšanas darbības;
    3. neto naudas un tās ekvivalentu pieaugums vai samazinājums pārskata periodā;
    4. ārvalstu valūtas kursu izmaiņu ietekme uz naudu un tās ekvivalentiem;
    5. nauda un tās ekvivalenti pārskata gada sākumā;
    6. nauda un tās ekvivalenti pārskata gada beigās.
39. Par naudu uzskatāms skaidrās naudas atlikums fonda kasē, prasības uz pieprasījumu un prasības ar atlikušo atmaksas termiņu līdz trim mēnešiem pret kredītiestādēm. Naudas atlikumu samazina par saistībām pret kredītiestādēm uz pieprasījumu un ar atlikušo atmaksas termiņu līdz trim mēnešiem.
40. Novērtēšanas noteikumi
41. Finanšu pārskatus sagatavo atbilstoši šādiem vispārīgiem principiem:
    1. pieņem, ka fonds darbosies arī turpmāk un ieguldījumu pārvaldes sabiedrības vai pārvaldnieka vadībai nav nodoma vai nepieciešamības izbeigt fonda darbību vai būtiski samazināt fonda darbības apjomu (darbības turpināšanas princips);
    2. lieto tās pašas grāmatvedības un novērtēšanas metodes, kas lietotas, sagatavojot iepriekšējā pārskata gada finanšu pārskatus (saskaņotības vai pastāvīguma princips);
    3. novērtēšanu visos gadījumos veic ar pienācīgu piesardzību (piesardzības princips) un ievērojot šādus nosacījumus:
       1. iekļauj tikai pārskata gadā gūto peļņu (ienākumus un izdevumus uzrāda, ņemot vērā apstākļus, kuri pastāvējuši pārskata perioda beigu datumā);
       2. ņem vērā visas saistības, kas attiecas uz pārskata gadu un iepriekšējo pārskata gadu;
       3. ņem vērā visas vērtības samazināšanās un amortizācijas vai nolietojuma summas neatkarīgi no tā, vai pārskata gads noslēgts ar peļņu vai zaudējumiem;
    4. pārskatā atspoguļo ienākumus un izdevumus, kas attiecas uz pārskata gadu, neatkarīgi no saņemšanas vai maksājuma datuma (uzkrāšanas princips);
    5. pārskatā atspoguļo visu būtisko informāciju par darījumiem un notikumiem pārskata gadā (būtiskuma princips). Informācija ir būtiska, ja tās neatspoguļošana var ietekmēt finanšu pārskatu lietotāju tālāko lēmumu pieņemšanu;
    6. aktīvu un saistību posteņus un to sastāvdaļas novērtē atsevišķi;
    7. nodrošina, ka katra pārskata gada aktīvu un saistību pārskata sākuma dati saskan ar iepriekšējā pārskata gada aktīvu un saistību pārskata slēguma datiem. Pārskata gada aktīvu un saistību pārskata sākuma dati var atšķirties no ieguldījumu pārvaldes sabiedrības vai pārvaldnieka vadības apstiprinātā iepriekšējā aktīvu un saistību pārskata, ja saskaņā ar Starptautiskajos grāmatvedības standartos noteikto tiek veiktas korekcijas iepriekšējos pārskata periodos.
42. Ja, lietojot šo noteikumu 34. punktā minētos principus, starp dažiem no tiem rodas pretrunas, atsevišķu darījumu vai notikumu novērtēšanu un uzskaiti veic, dodot priekšroku piesardzības un būtiskuma principam.
43. Sagatavojot finanšu pārskatus, no šo noteikumu 34. punktā minētajiem principiem drīkst atkāpties tikai pamatotu iemeslu dēļ, un šo iemeslu būtību un ietekmi uz fonda finansiālo stāvokli un tā darbības rezultātiem paskaidro finanšu pārskatu pielikumā.
44. Aktīvus un saistības uzrāda bruto vērtībā, kuru nedrīkst samazināt, atskaitot no aktīvu vērtības saistību vērtību vai atskaitot no saistību vērtības aktīvu vērtību, izņemot gadījumus, kad to pieprasa vai atļauj Starptautiskie grāmatvedības standarti.
45. Ienākumu un izdevumu pārskatā ienākumus un izdevumus nedrīkst savstarpēji ieskaitīt, izņemot gadījumus, kad to pieprasa vai atļauj Starptautiskie grāmatvedības standarti.
46. Darījumus un notikumus fonda darbībā atspoguļo finanšu pārskatos, ņemot vērā to ekonomisko saturu un būtību, nevis tikai juridisko formu.
47. Aktīvu pirkšanu un pārdošanu uzskaita darījuma dienā vai norēķinu veikšanas dienā. Izvēlēto metodi lieto konsekventi.
48. Finanšu pārskatu pielikuma saturs
49. Finanšu pārskatu pielikumā iekļauj:
    1. paskaidrojošu informāciju par aktīvu un saistību pārskata, ienākumu un izdevumu pārskata un neto aktīvu kustības pārskata posteņu saturu;
    2. grāmatvedības politiku skaidrojumu;
    3. ieguldījumu politikas aprakstu un tās izmaiņu pārskata gadā novērtējumu;
    4. kvalitatīvu un kvantitatīvu informāciju par riskiem, kas saistīti ar ieguldījumu portfeli, kā arī raksturo šo risku pārvaldīšanu;
    5. informāciju, kas būtiski ietekmējusi vai var būtiski ietekmēt fonda finansiālā stāvokļa un tā darbības rezultātu izpratni;
    6. Starptautiskajos grāmatvedības standartos pieprasīto informāciju;
    7. citu šajā nodaļā minēto informāciju.
50. Grāmatvedības politiku skaidrojumā sniedz informāciju par visām svarīgākajām grāmatvedības politikām, kas lietotas, sagatavojot finanšu pārskatus, tai skaitā par:
    1. kritērijiem un pieņēmumiem, kas piemēroti aktīvu un saistību pārskata posteņu atzīšanai aktīvu un saistību pārskatā vai izslēgšanai no tā;
    2. aktīvu un saistību pārskata posteņu novērtēšanas principiem;
    3. ienākumu un izdevumu uzkrāšanas un atzīšanas politiku;
    4. metodēm un nozīmīgākajiem pieņēmumiem, kas izmantoti finanšu instrumentu patiesās vērtības noteikšanai;
    5. riska ierobežošanas attiecību atzīšanas un atzīšanas pārtraukšanas politiku un uzskaites principiem;
    6. aktīvu vērtības samazinājuma noteikšanas principiem un neatgūstamo parādu norakstīšanas kārtību;
    7. būtisku kļūdu, kas attiecas uz iepriekšējiem pārskata periodiem, labošanas kārtību;
    8. grāmatvedības politiku izmaiņu atspoguļošanas principiem;
    9. pārrēķināšanai *euro* lietoto kursu.
51. Sniedzot informāciju par risku pārvaldīšanu, finanšu pārskatu pielikumā apraksta riskus (kredītrisku, procentu likmju risku, valūtas risku, likviditātes risku un cenu risku), kas saistīti ar ieguldījumu portfelī iekļautajiem finanšu instrumentiem un ieguldījumu īpašumu, un raksturo šo risku pārvaldīšanu. Vienlaikus finanšu pārskatu pielikumā paskaidro, kā to risku apmērs, kuri būtiski ietekmē fonda darbību, ir mainījies pārskata gadā, kā arī sniedz skaidrojumu par finanšu instrumentu turēšanas mērķiem un politikām, kas tiek īstenotas noteikto mērķu sasniegšanai.
52. Finanšu pārskatu pielikumā sniedz detalizētu informāciju par aktīvu un saistību pārskatā uzrādīto ieguldījumu izvietošanu un apmēriem:
    1. finanšu instrumentus, izņemot termiņnoguldījumus kredītiestādēs, grupē atbilstoši attiecīgā finanšu instrumenta emitenta reģistrācijas valstij;
    2. finanšu instrumentus, izņemot termiņnoguldījumus kredītiestādēs, grupē atbilstoši tam, vai tie ir regulētos tirgos tirgotie finanšu instrumenti vai pārējie finanšu instrumenti, norādot finanšu instrumentu emitenta nosaukumu, vērtspapīru daudzumu, iegādes vērtību un uzskaites vērtību. Par Ieguldījumu pārvaldes sabiedrību likuma 62. panta pirmās daļas 3. punktā un 62. panta otrajā daļā minētajiem finanšu instrumentiem informāciju uzrāda atsevišķi. Vienlaikus finanšu pārskatu pielikumā uzrāda šajā apakšpunktā minēto finanšu instrumentu uzskaites vērtības attiecību pret fonda aktīvu kopsummu, kas izteikta procentos;
    3. termiņnoguldījumus kredītiestādēs grupē atbilstoši attiecīgā darījuma partnera reģistrācijas valstij, norādot to uzskaites vērtību un atsevišķi uzrādot uzkrātos procentu ienākumus;
    4. atvasinātos finanšu instrumentus, tai skaitā ar negatīvu patieso vērtību, grupē atbilstoši darījuma partnera izcelsmes (reģistrācijas) valstij, norādot attiecīgo atvasināto finanšu instrumentu uzskaites vērtību;
    5. ieguldījumu īpašumam uzrāda tā atrašanās adresi un uzskaites vērtību;
    6. uzrāda ieguldījumu katra emitenta finanšu instrumentos un ieguldījumu īpašumā uzskaites vērtības attiecību pret fonda neto aktīvu kopsummu, kas izteikta procentos.
53. Finanšu pārskatu pielikumā uzrāda aktīvu un saistību pārskata posteņos atspoguļoto aktīvu un saistību sadalījumu pēc valūtām (tai skaitā *euro*, ASV dolāros un citās valūtās), ņemot vērā nākotnes pozīciju no atvasinātajiem finanšu instrumentiem. Vienlaikus finanšu pārskatu pielikumā norāda katras valūtas tīrās atklātās pozīcijas attiecību pret neto aktīviem.
54. Likviditātes novērtēšanai finanšu pārskatu pielikumā uzrāda aktīvu un saistību posteņu atlikumus atbilstoši to atlikušajiem atmaksas, izpildes vai dzēšanas termiņiem šādos termiņu intervālos: uz pieprasījumu, līdz vienam mēnesim, no viena mēneša līdz trim mēnešiem, no trim mēnešiem līdz sešiem mēnešiem, no sešiem mēnešiem līdz vienam gadam, no viena gada līdz pieciem gadiem, pieci gadi un vairāk. Minētos termiņu intervālus var apvienot vai sadalīt, ņemot vērā būtiskuma principu. Papildus finanšu pārskatu pielikumā skaidro aktīvu un saistību ar nenoteiktu atmaksas termiņu iekļaušanai attiecīgajā termiņa intervālā lietotos kritērijus un pieņēmumus.
55. Par finanšu aktīviem, kuru uzskaites vērtība atšķiras no to patiesās vērtības, finanšu pārskatu pielikumā sniedz šādu informāciju:
    1. ja finanšu aktīvi jānovērtē to patiesajā vērtībā, bet tas netiek darīts, šo faktu atklāj, paskaidrojot, kādu iemeslu dēļ šie finanšu aktīvi netiek novērtēti to patiesajā vērtībā;
    2. ja finanšu aktīvi jānovērtē to amortizētajā iegādes vērtībā un to uzskaites vērtība ir lielāka nekā patiesā vērtība, paskaidro iemeslus, kādēļ netika atzīti finanšu aktīvu vērtības samazināšanās zaudējumi, kā arī sniedz objektīvus pierādījumus, ka finanšu aktīvi tiks atgūti vismaz to uzskaites vērtības apmērā;
    3. atklāj šo noteikumu 47.1. un 47.2. apakšpunktā minēto finanšu aktīvu uzskaites vērtību un patieso vērtību, norādot attiecīgo aktīvu un saistību pārskata posteni, kurā iekļauts šis finanšu aktīvs.
56. Finanšu pārskatu pielikumā uzrāda realizēto ieguldījumu vērtības pieauguma vai samazinājuma struktūru, tai skaitā pārdoto ieguldījumu iegādes vērtību, pārdoto ieguldījumu pārdošanas cenu un pārdoto ieguldījumu vērtības pieauguma vai samazinājuma, kas atzīts iepriekšējos pārskata periodos, korekciju.
57. Finanšu pārskatu pielikumā uzrāda nerealizēto ieguldījumu vērtības pieauguma vai samazinājuma struktūru, tai skaitā aktīvu un saistību pārskata posteņus, kuri pārskata gadā tika pārvērtēti, un to pārvērtēšanas rezultātu.
58. Finanšu pārskatu pielikumā uzrāda pārējo ienākumu un pārējo izdevumu struktūru pēc to veidiem.
59. Par ieguldījumu (finanšu aktīvu un ieguldījumu īpašuma) vērtības izmaiņām pārskata gadā finanšu pārskatu pielikumā sniedz šādu informāciju:
    1. uzskaites vērtība gada sākumā;
    2. pieaugums (jauno aktīvu un saistību iegāde pārskata gadā);
    3. samazinājums (aktīvu atsavināšana un saistību izpilde pārskata gadā);
    4. pārvērtēšana pārskata gadā;
    5. uzskaites vērtība pārskata gada beigās.
60. Finanšu pārskatu pielikumā uzrāda informāciju par aktīviem, kas ieķīlāti, un par ķīlas vai apgrūtinājuma nosacījumiem.
61. Finanšu pārskatu pielikumā uzrāda fonda darbības rādītāju dinamiku, sniedzot šādu informāciju:
    1. salīdzinošu informāciju par fonda pēdējo triju gadu neto aktīvu vērtības izmaiņu dinamiku, fonda ieguldījumu apliecību vai daļu skaita dinamiku un fonda ieguldījumu apliecības vai daļas vērtības dinamiku;
    2. fonda ienesīguma dinamiku, kurā norāda ienesīgumu, kas izteikts gada procentos, vismaz par katru no pēdējiem trijiem gadiem. Ienesīgumu aprēķina kā fonda ieguldījumu apliecības vai daļas vērtības izmaiņu pārskata gada laikā attiecību pret tās vērtību pārskata gada sākumā, izsakot to procentos un pieņemot, ka gadā ir 365 dienas;
    3. ja, sākot vai beidzot fonda darbību, pārskata periods ir īsāks vai garāks par kalendāro gadu, tad ienesīgumu aprēķina kā fonda ieguldījumu apliecības vai daļas vērtības izmaiņu pārskata perioda laikā attiecību pret tās vērtību pārskata perioda sākumā, norādot periodu, par kuru veikts aprēķins;
    4. ja fonda ieguldījumu apliecību vai daļu nominālvērtība izteikta ārvalstu valūtā, papildus sniedz informāciju par fonda neto aktīvu vērtības un ienesīguma dinamiku attiecīgajā ārvalstu valūtā.
62. Finanšu pārskatu pielikumā uzrāda informāciju par jebkādiem nozīmīgiem ierobežojumiem, kas ietekmē ieguldījumu pārvaldes sabiedrības vai pārvaldnieka iespējas pārskata gada beigās atsavināt fonda aktīvus par vērtību, kādā tie ir iekļauti finanšu pārskatos (piemēram, ar likumu vai uz līguma pamata noteiktie ierobežojumi aktīvu atsavināšanai vai ievērojamas sankcijas tādas soda naudas veidā, kura būtu jāmaksā aktīvu atsavināšanas gadījumā, par stāvokli pārskata perioda beigu datumā).
63. Finanšu pārskatu pielikumā uzrāda pārskata gadā no fonda mantas samaksāto nodokļu un nodevu apmēru sadalījumā pa nodokļu un nodevu veidiem un saņemtajiem nodokļu atvieglojumiem.
64. Finanšu pārskatu pielikumā uzrāda informāciju par to fonda ieguldījumu apliecību vai daļu īpatsvaru emitēto ieguldījumu apliecību vai daļu kopskaitā, kuras ir ieguldījumu pārvaldes sabiedrības vai pārvaldnieka ieinteresēto personu turējumā.
65. Finanšu pārskatu pielikumā uzrāda ieguldījumu pārvaldes sabiedrības valdes locekļu vai pārvaldnieka, kā arī pārvaldnieka amatpersonu, kuras ir tiesīgas pārvaldīt atvērto alternatīvo ieguldījumu fondu, vārdu, uzvārdu un ieņemamo amatu un ar fonda pārvaldi saistīto tiesību un pienākumu aprakstu. Minētās ziņas sniedz arī par tiem fonda pārvaldniekiem, kuri pārskata gadā atstājuši šo amatu.
66. Finanšu pārskatu pielikumā uzrāda informāciju par fonda pārvaldes izmaksām:
    1. ieguldījumu fonds, kura līdzekļi pārsvarā tiek ieguldīti Ieguldījumu pārvaldes sabiedrību likuma 64. pantā minētajos fondos vai kopējo ieguldījumu uzņēmumos, uzrāda ne tikai to par pārvaldes pakalpojumu sniegšanu samaksāto atlīdzības apmēru, kas izmaksāts no paša ieguldījumu fonda mantas, bet arī to, kas ieturēts no ieguldījumu fondiem vai kopējo ieguldījumu uzņēmumiem, kuros veikti ieguldījumi;
    2. atvērtais alternatīvo ieguldījumu fonds uzrāda pārvaldes izmaksas, strukturējot tās saskaņā ar atvērtā alternatīvo ieguldījumu fonda darbības noteikumos vai dibināšanas dokumentos paredzēto.
67. Fonds, kurš saņem nodrošinājumu saskaņā ar noslēgtajiem finanšu nodrošinājuma līgumiem, saņem galvojumus, veic aktīvu pārdošanas darījumus ar atpirkšanu, kā arī aizdod vērtspapīrus vai veic citus ar pārvedamiem vērtspapīriem un naudas tirgus instrumentiem saistītus darījumus portfeļa efektīvas vadības nodrošināšanai, uzrāda šādu informāciju:
    1. darījumu partnera identitāte;
    2. nodrošinājuma veids un apmērs, ko fonds ir saņēmis, lai mazinātu darījumu partnera risku;
    3. darījumu apmērs;
    4. ienākumu apmērs, kas saistīts ar šādiem darījumiem, kā arī tiešo un netiešo fonda izdevumu un maksu no fonda līdzekļiem apmērs;
    5. to emitentu identitāte, kuru emitētie vērtspapīri ir saņemti kā nodrošinājums, ja darījumu koncentrācijas riska apmērs ar konkrēto emitentu pārsniedz 20 procentus no fonda neto aktīvu vērtības, kā arī nodrošinājuma faktiskais apmērs procentos no fonda neto aktīvu vērtības;
    6. nodrošinājuma faktiskais apmērs procentos no fonda neto aktīvu vērtības un attiecīgās valsts nosaukums, ja fonda prospektā paredzēts darījumus pilnībā nodrošināt ar vērtspapīriem, kurus emitējusi vai garantējusi Eiropas Savienības vai Eiropas Ekonomikas zonas valsts.
68. Fonds, kurš veic darījumus ar atvasinātajiem finanšu instrumentiem, finanšu pārskatu pielikumā uzrāda šādu informāciju:
    1. darījumu partnera identitāte, kā arī norāde, vai šai personai ir ciešas attiecības ar ieguldījumu pārvaldes sabiedrību, pārvaldnieku vai turētājbanku;
    2. nodrošinājuma veids un apmērs, ko fonds ir saņēmis, lai mazinātu darījumu partnera risku;
    3. bāzes aktīva risks, kas izriet no atvasinātajiem finanšu instrumentiem.
69. Fonds, kurš seko finanšu indeksa darbības rezultātam, finanšu pārskatu pielikumā sniedz informāciju par pārskata gada beigās konstatēto sekošanas novirzes līmeni, kā arī skaidro visas atšķirības starp plānoto un faktisko sekošanas novirzi pārskata gadā. Finanšu pārskatu pielikumā sniedz informāciju arī par gada sekošanas atšķirību starp fonda darbības rezultātu un attiecīgā finanšu indeksa, kuram fonds seko, darbības rezultātu.
70. Papildu prasības atvērtā alternatīvo ieguldījumu fonda, kurš dibināts kā komercsabiedrība, konsolidētā gada pārskata sagatavošanai
71. Sagatavojot konsolidētos finanšu pārskatus, atvērtais alternatīvo ieguldījumu fonds ievēro lietoto konsolidācijas metožu saskaņotības principu, kuru izmanto konsekventi gadu no gada. Atkāpes no šā principa pieļaujamas tikai izņēmuma gadījumos. Ikvienu šādu gadījumu, kā arī konsolidācijas metodes maiņas iemeslu un šīs maiņas ietekmi uz konsolidēto finanšu pārskatu posteņiem skaidro konsolidētā gada pārskata finanšu pārskatu pielikumā.
72. Konsolidēto finanšu pārskatu pielikumā iekļauj skaidrojošu informāciju atsevišķi par grupu un par atvērto alternatīvo ieguldījumu fondu. Ja informācija par grupu būtiski neatšķiras no attiecīgās informācijas par atvērto alternatīvo ieguldījumu fondu, šādu informāciju par grupu var atsevišķi neuzrādīt.
73. Noslēguma jautājums
74. Atzīt par spēku zaudējušiem Finanšu un kapitāla tirgus komisijas 2020. gada 29. septembra normatīvos noteikumus Nr. 181 "Ieguldījumu fonda un atvērtā alternatīvo ieguldījumu fonda gada pārskata, konsolidētā gada pārskata un pusgada pārskata sagatavošanas normatīvie noteikumi" (Latvijas Vēstnesis, 2020, Nr. 194).

**Informatīva atsauce uz Eiropas Savienības tiesību aktiem**

Noteikumos iekļautas tiesību normas, kas izriet no:

1. Eiropas Parlamenta un Padomes 2009. gada 13. jūlija direktīvas 2009/65/EK par normatīvo un administratīvo aktu koordināciju attiecībā uz pārvedamu vērtspapīru kolektīvo ieguldījumu uzņēmumiem (PVKIU);
2. Eiropas Parlamenta un Padomes 2013. gada 26. jūnija direktīvas 2013/34/ES par noteiktu veidu uzņēmumu gada finanšu pārskatiem, konsolidētajiem finanšu pārskatiem un saistītajiem ziņojumiem, ar ko groza Eiropas Parlamenta un Padomes direktīvu 2006/43/ES un atceļ Padomes direktīvas 78/660/EEK un 83/349/EEK;
3. Eiropas Vērtspapīru un tirgu iestādes 2014. gada 1. augusta pamatnostādnēm Nr. ESMA/2014/937 "Pamatnostādnes par ETF un citiem ar PVKIU saistītajiem jautājumiem".

**ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU**

|  |  |
| --- | --- |
| Latvijas Bankas prezidents | M. Kazāks |
|  |  |