K. VALDEMĀRA IELA 2A, RĪGA, LV-1050, LATVIJA. TĀLRUNIS +371 67022300, E-PASTS INFO@BANK.LV, WWW.BANK.LV

Projekts (2. variants)

|  |  |
| --- | --- |
| [Datums] | Noteikumi Nr. \_\_\_\_\_ |

Rīgā

**Ieguldījumu brokeru sabiedrību pārskata sagatavošanas noteikumi**

Izdoti saskaņā ar

Ieguldījumu brokeru sabiedrību likuma

45. panta astoto daļu,

Kredītiestāžu likuma

50. panta trešo daļu un

Latvijas Bankas likuma 63. panta otro daļu

un 68. panta trešo daļu

1. Vispārīgie jautājumi
2. Noteikumi nosaka:
   1. prasības un kārtību, saskaņā ar kuru ieguldījumu brokeru sabiedrības, kurām Latvijas Banka izsniegusi licenci ieguldījumu pakalpojumu un ieguldījumu blakuspakalpojumu sniegšanai, izņemot ieguldījumu brokeru sabiedrības, kuras ir saņēmušas kredītiestādes licenci atbilstoši Kredītiestāžu likuma 11.2panta prasībām, (turpmāk – ieguldījumu brokeru sabiedrība) sagatavo un iesniedz Latvijas Bankai darbības pārskatu (turpmāk – pārskats), kas satur statistiskos datus un uzraudzībai nepieciešamo informāciju, kura nav statistiskie dati (turpmāk kopā – dati);
   2. pārskata iesniegšanas termiņus;
   3. pārskatā iekļauto datu glabāšanas ilgumu.
3. Noteikumos lietotie termini:
   1. cita valsts – valsts, kas nav Latvija;
   2. rezidenti – visas institucionālās vienības, tai skaitā citu valstu, kuras reģistrētas un darbojas Latvijā, un fiziskās personas, kuru mājsaimniecības atrodas Latvijā un kuras neizbrauc ārpus Latvijas uz laiku, kas pārsniedz vienu gadu (izņēmums – studenti), kā arī Latvijas diplomātiskās, konsulārās un citas pārstāvniecības citās valstīs;
   3. nerezidenti – visas institucionālās vienības, kuras reģistrētas citās valstīs, un fiziskās personas, kuru mājsaimniecības atrodas ārpus Latvijas vai kuras ieradušās Latvijā uz laiku, kas īsāks par vienu gadu (izņēmums – studenti), kā arī citu valstu diplomātiskās, konsulārās, starptautisko organizāciju un citas pārstāvniecības Latvijā;
   4. klienti – fiziskās vai juridiskās personas, kurām ieguldījumu brokeru sabiedrība sniedz tās licencē noteiktos ieguldījumu pakalpojumus un ieguldījumu blakuspakalpojumus;
   5. īstermiņa prasības un saistības – prasības un saistības ar sākotnējo atmaksas vai izpildes termiņu līdz vienam gadam (ieskaitot), ko nosaka saskaņā ar darījuma slēgšanas brīdī darījuma aktā noteikto izpildes termiņu;
   6. ilgtermiņa prasības un saistības – prasības un saistības ar sākotnējo atmaksas vai izpildes termiņu, kas ilgāks par vienu gadu un ko nosaka saskaņā ar darījuma slēgšanas brīdī darījuma aktā noteikto izpildes termiņu;
   7. monetārā finanšu iestāde (turpmāk – MFI) – MFI atbilstoši Latvijas Bankas noteikumos, kas nosaka statistisko datu par kredītiestāžu un citu MFI finansiālo stāvokli (MBP) sagatavošanas un iesniegšanas kārtību, sniegtajam šā termina skaidrojumam;
   8. uzkrājumi – saskaņā ar grāmatvedības standartiem finanšu pārskatos atzītie vērtības samazināšanās zaudējumi;
   9. grāmatvedības standarti – starptautiskie grāmatvedības standarti, kas pieņemti ar Komisijas 2023. gada 13. septembra regulu (ES) 2023/1803, ar ko pieņem vairākus starptautiskos grāmatvedības standartus saskaņā ar Eiropas Parlamenta un Padomes regulu (EK) Nr. 1606/2002;
   10. sākotnējais tirgus – finanšu tirgus, kurā pirmreizēji tiek pārdoti pārvedami vērtspapīri un kurā ieņēmumi tiek nodoti emitentam;
   11. otrreizējais tirgus – finanšu tirgus, kurā pārvedami vērtspapīri tiek pirkti un pārdoti pēc brīža, kad veikta to sākotnējā emisija;
   12. terminu "regulētais tirgus", "emitents", "pārvedami vērtspapīri" un "parāda vērtspapīri" lietojums atbilst Finanšu instrumentu tirgus likumā sniegtajam šo terminu skaidrojumam;
   13. terminu "kredītiestāde", "darījumu veikšana savā vārdā" un "tirdzniecības portfelis" lietojums atbilst Eiropas Parlamenta un Padomes 2019. gada 27. novembra regulā (ES) 2019/2033 par prudenciālajām prasībām ieguldījumu brokeru sabiedrībām un ar ko groza regulas (ES) Nr. 1093/2010, (ES) Nr. 575/2013, (ES) Nr. 600/2014 un (ES) Nr. 806/2014 sniegtajam šo terminu skaidrojumam;
   14. pārējo terminu lietojums atbilst grāmatvedības standartu terminu lietojumam.
4. Pārskatā iekļautie dati nepieciešami Latvijas Bankas uzdevumu veikšanai, tai skaitā tam, lai veiktu finanšu tirgus un tā dalībnieku uzraudzību, sagatavotu maksājumu bilances, starptautisko investīciju bilances, ārējā parāda, finanšu kontu un citu finanšu starpnieku statistiku, kā arī lai identificētu un novērtētu ar ieguldījumu pakalpojumu sniegšanu saistītos riskus Latvijas finanšu sistēmā un veiktu tautsaimniecības dinamisko pārmaiņu analīzi.
5. Pārskatā iekļautos datus Latvijas Banka glabā pastāvīgi.
6. Pārskata sagatavošanas un iesniegšanas vispārējās prasības un kārtība un iesniegšanas termiņi
7. Ieguldījumu brokeru sabiedrība sagatavo pārskatu atbilstoši šo noteikumu 1. pielikumam, kas sastāv no:
   1. "Bilances pārskata" (veidne IBS 01.00), kurš ietver sadaļas "Aktīvi" (veidne IBS 01.01), "Pasīvi" (veidne IBS 01.02) un "Ārpusbilances pozīcijas" (veidne IBS 01.03);
   2. "Pārskata gada peļņas vai zaudējumu aprēķina" (veidne IBS 02.00);
   3. pārskata "Bilances pozīciju "Atvasinātie finanšu instrumenti" izvērsums (bilances pārskata 10700. un 20400. pozīcijas izvērsums)" (veidne IBS 03.00);
   4. pārskata "Aktīvi pārvaldīšanā" (veidne IBS 04.00);
   5. pārskata "Ieguldījumu brokeru sabiedrības turējumā esošie klientu naudas līdzekļi" (veidne IBS 05.00).
8. Ja ieguldījumu brokeru sabiedrība ir tiesīga veikt darījumus ar finanšu instrumentiem savā vārdā, tā "Bilances pārskatā" (veidne IBS 01.00) uzrāda tirdzniecības portfeļa aktīvu un saistību pozīciju atlikumus. Visas tirdzniecības portfelī iekļautās pozīcijas uzrāda patiesajā vērtībā.
9. Ieguldījumu brokeru sabiedrība novērtē un uzrāda pozīcijas saskaņā ar grāmatvedības standartu prasībām, izņemot prasības pret klientiem un saistības pret klientiem, kuras uzrāda nominālvērtībā.
10. Ieguldījumu brokeru sabiedrība, kas ieguvusi atvasinātos finanšu instrumentus, aizpilda pārskatu "Bilances pozīciju "Atvasinātie finanšu instrumenti" izvērsums (bilances pārskata 10700. un 20400. pozīcijas izvērsums)" (veidne IBS 03.00), kurā uzrāda dažādu veidu atvasināto finanšu instrumentu patieso vērtību kopsummu un nosacīto pamatvērtību kopsummu.
11. Pārskatā lietotā naudas izteiksmes vienība ir *euro*. Aktīvu, pasīvu, aktīvu pārvaldīšanā un ārpusbilances pozīciju atlikumus ārvalstu valūtā uzrāda *euro* saskaņā ar grāmatvedībā izmantojamo attiecīgo ārvalstu valūtas kursu pārskata perioda pēdējās dienas beigās.
12. Sagatavojot pārskatu un iesniedzot datus par attiecīgā perioda pēdējās dienas bilances atlikumiem (atlikumiem dienas beigās), nav pieļaujama attiecīgo aktīvu un pasīvu pozīciju saldo uzrādīšana, izņemot gadījumus, kad iepriekš noslēgts līgums par aktīvu un saistību mijieskaitu vai paredzēta vienlaicīga attiecīgo aktīvu atsavināšana un saistību dzēšana.
13. Pārskatu sagatavo, ievērojot šādas prasības:
    1. valsts kodu uzrāda saskaņā ar starptautisko standartu ISO 3166 "Valstu un to administratīvi teritoriālā iedalījuma vienību nosaukumu kodi". Starptautiskās organizācijas kodu uzrāda saskaņā ar Latvijas Bankas uzturēto sarakstu "Starptautisko organizāciju kodi un sektori";
    2. valūtas kodu uzrāda saskaņā ar starptautisko standartu ISO 4217 "Valūtu un resursu kodi";
    3. darījuma partnera sektora kodu uzrāda saskaņā ar šo noteikumu 2. pielikumu "Izmantotie kodi". Darījuma partnera, kas ir rezidents, sektora kods ir pieejams Centrālās statistikas pārvaldes tīmekļvietnē. Starptautiskās organizācijas sektora kodu uzrāda saskaņā ar Latvijas Bankas uzturēto sarakstu "Starptautisko organizāciju kodi un sektori";
    4. summas pārskatā uzrāda veselos *euro*.
14. Ieguldījumu brokeru sabiedrība sagatavo pārskatu par periodu no attiecīgā kalendārā gada 1. janvāra līdz attiecīgā kalendārā gada ceturkšņa pēdējā mēneša pēdējam datumam (31. marts, 30. jūnijs, 30. septembris, 31. decembris).
15. Ieguldījumu brokeru sabiedrība pārskatu iesniedz Latvijas Bankai līdz pārskata periodam sekojošā otrā mēneša 15. datumam elektroniskā veidā, izmantojot paaugstinātās drošības sistēmu, saskaņā ar Latvijas Bankas noteikumiem, kuri regulē elektronisko informācijas apmaiņu ar Latvijas Banku.
16. Vienlaikus ar pārskata iesniegšanu ieguldījumu brokeru sabiedrība iesniedz Latvijas Bankai pārskata sagatavotāja kontaktinformāciju (vārdu un uzvārdu, e-pasta adresi un tālruņa numuru), to nosūtot uz e-pasta adresi: stp.info@bank.lv.
17. "Bilances pārskata" sagatavošanas prasības un kārtība
18. Ieguldījumu brokeru sabiedrība "Bilances pārskatā" (veidne IBS 01.00) neuzrāda datus par tai ieķīlātajiem vai citādā veidā kā nodrošinājumu saņemtajiem trešo personu aktīviem (mantu).
19. Datus par aktīviem, kuri iegūti, veicot klienta finanšu instrumentu individuālu pārvaldīšanu saskaņā ar klienta pilnvarojumu, uzrāda pārskatā "Aktīvi pārvaldīšanā" (veidne IBS 04.00).
20. Ja pastāv vienošanās par aktīvu pārdošanu ar atpirkšanu, kurā ieguldījumu brokeru sabiedrība iesaistīta kā pārdevējs (repo darījums), tā turpina uzrādīt datus par pārdotajiem aktīviem "Bilances pārskata" (veidne IBS 01.00) attiecīgajā aktīvu pozīcijā, bet datus par saņemtajiem līdzekļiem uzrāda "Bilances pārskatā" (veidne IBS 01.00) kā saistības pret aktīvu pircēju pozīcijā "Pārējās saistības pret MFI" (pozīcijas kods 20130) vai pozīcijā "Pārējās saistības pret klientiem" (pozīcijas kods 20230).
21. Ja pastāv vienošanās par aktīvu pārdošanu ar atpirkšanu, kurā ieguldījumu brokeru sabiedrība iesaistīta kā pircējs (reversais repo darījums), tad datus par nopirktajiem aktīviem neuzrāda "Bilances pārskata" (veidne IBS 01.00) aktīvu pozīcijā, bet darījuma rezultātā samaksāto iegādes cenu uzrāda kā prasības pret aktīvu pārdevēju pozīcijā "Pārējās prasības pret MFI" (pozīcijas kods 10220) vai pozīcijā "Pārējās prasības pret klientiem" (pozīcijas kods 10330).
22. Ja pastāv vienošanās par aktīvu pārdošanu ar atpārdošanas iespēju, kurā ieguldījumu brokeru sabiedrība iesaistīta kā pārdevējs, tad datus par pārdotajiem aktīviem neuzrāda "Bilances pārskata" (veidne IBS 01.00) aktīvu pozīcijā, bet summu, kas ir vienāda ar cenu, par kādu puses vienojušās aktīvu atpārdošanas gadījumā, uzrāda ārpusbilances pozīcijā "Saistības pret klientiem" (pozīcijas kods 32000). Ja pārdotā aktīva patiesā vērtība kļūst mazāka nekā cena, par kādu puses vienojušās atpārdošanas gadījumā, starpību uzrāda "Bilances pārskata" (veidne IBS 01.00) pasīvu pozīcijā "Atvasinātie finanšu instrumenti" (pozīcijas kods 20400).
23. Ja pastāv vienošanās par aktīvu pārdošanu ar atpārdošanas iespēju, kurā ieguldījumu brokeru sabiedrība iesaistīta kā pircējs, tad datus par nopirktajiem aktīviem uzrāda "Bilances pārskatā" (veidne IBS 01.00) kā attiecīgā veida aktīvus.
24. Ja ieguldījumu brokeru sabiedrība izsniedz vērtspapīru aizdevumu, tā turpina uzrādīt datus par aizdotajiem vērtspapīriem "Bilances pārskata" (veidne IBS 01.00) attiecīgajā aktīvu pozīcijā. Ja ieguldījumu brokeru sabiedrība saņem vērtspapīru aizdevumu, datus par aizdevuma rezultātā saņemtajiem vērtspapīriem neuzrāda "Bilances pārskatā" (veidne IBS 01.00) līdz brīdim, kad ieguldījumu brokeru sabiedrība pārdod tos trešajai personai. Peļņu vai zaudējumus no šādu vērtspapīru pārdošanas uzrāda pārskatā "Pārskata gada peļņas vai zaudējumu aprēķins" (veidne IBS 02.00), bet saistības atdot pārdotos aizņemtos vērtspapīrus uzrāda "Bilances pārskata" (veidne IBS 01.00) pasīvu pozīcijā "Pārējās saistības pret klientiem" (pozīcijas kods 20230).
25. "Bilances pārskata" aktīvu pozīcijās un pārskata "Aktīvi pārvaldīšanā" pozīcijās iekļaujamo datu sagatavošanas prasības un kārtība
26. Pozīcijā "Nauda kasē" (pozīcijas kods 10100) uzrāda datus par kasē esošo *euro* un ārvalstu valūtu banknošu un monētu summu.
27. Pozīcijā "Prasības pret MFI" (pozīcijas kods 10200) uzrāda ieguldījumu brokeru sabiedrības prasības uz pieprasījumu pret MFI, tas ir, prasības, kuras var tikt izpildītas bez iepriekšēja pieprasījuma vai pieprasījuma termiņš ir 24 stundas vai viena darbdiena. Šajā pozīcijā uzrāda arī pārējās prasības, kas radušās darījumos ar MFI, tai skaitā termiņnoguldījumus kredītiestādēs, prasības, kuras radušās darījumos par aktīvu pirkšanu ar atpārdošanu (reversie repo darījumi), kā arī tās prasības pret MFI, kuras rada MFI emitētie parāda vērtspapīri, kas neatbilst šo noteikumu 25. punkta prasībām. Šajā pozīcijā neuzrāda datus par klientu naudas līdzekļu atlikumiem norēķinu kontos, kas atvērti klientu naudas līdzekļu glabāšanai.
28. Pozīcijā "Prasības pret klientiem" (pozīcijas kods 10300) uzrāda prasības pret klientiem, kas nav MFI, tai skaitā aizdevumus, prasības, kuras radušās darījumos par aktīvu pirkšanu ar atpārdošanu, prasības, kuras radušās nepabeigtos norēķinos par sniegtajiem pakalpojumiem, un vekseļus, kuri saņemti, aizvietojot debitoru parādus vai aizdevumus. Aizdevumus klientiem iedala īstermiņa un ilgtermiņa aizdevumos. Šajā pozīcijā uzrāda arī tās prasības pret klientiem, kuras rodas no klientu emitētajiem parāda vērtspapīriem, kas neatbilst šo noteikumu 25. punkta prasībām.
29. Pozīcijā "Parāda vērtspapīri un citi vērtspapīri ar fiksētu ienākumu" (pozīcijas kods 10400) uzrāda datus par ieguldījumu brokeru sabiedrībai piederošajiem pārvedamajiem parāda vērtspapīriem, tas ir, vērtspapīriem, kuru atsavināšanas tiesības nav ierobežotas, tai skaitā parādzīmēm, obligācijām, noguldījumu sertifikātiem, segtajām obligācijām. Parāda vērtspapīrus, kuru procentu likme mainās saskaņā ar īpašiem nosacījumiem (piemēram, procentu likme starpbanku tirgū), arī uzskata par parāda vērtspapīriem un citiem vērtspapīriem ar fiksētu ienākumu. Visus minētos vērtspapīrus iedala īstermiņa un ilgtermiņa vērtspapīros. Uzkrātos saņemamos procentus par parāda vērtspapīriem uzrāda saskaņā ar šo noteikumu 31. punkta prasībām.
30. Pozīcijā "Akcijas un citi vērtspapīri ar nefiksētu ienākumu" (pozīcijas kods 10500) uzrāda datus par ieguldījumu brokeru sabiedrības ieguldījumiem kapitālsabiedrību pamatkapitālā (akcijas) un citiem kapitāla vērtspapīriem, izņemot ieguldījumu fondu ieguldījumu apliecības un alternatīvo ieguldījumu fondu ieguldījumu daļas. Datus par ieguldījumiem akcijās uzrāda, atsevišķi nodalot akcijas, kas tiek tirgotas regulētos tirgos, un akcijas, kas netiek tirgotas regulētos tirgos. Ieguldījumi citos vērtspapīros ar nefiksētu ienākumu ietver arī ieguldījumu brokeru sabiedrības ieguldījumus saistīto sabiedrību (tas ir, sabiedrību, kurās ieguldījumu brokeru sabiedrībai pieder tiešā vai netiešā veidā (izmantojot meitas sabiedrību) iegūta līdzdalība, kas aptver 10 un vairāk procentus pamatkapitāla vai balsstiesību, bet nepārsniedz 50 procentus pamatkapitāla vai balsstiesību, vai kuras ieguldījumu brokeru sabiedrība var būtiski ietekmēt) un radniecīgo sabiedrību (tas ir, sabiedrību, kuras attiecībā pret ieguldījumu brokeru sabiedrību ir vai nu meitas sabiedrības, vai mātes sabiedrības, vai arī mātes sabiedrības citas meitas sabiedrības) pamatkapitālā, kā arī ieguldījumus priekšrocību akcijās, kuras garantē tiesības piedalīties akciju sabiedrības atlikušās vērtības sadalē akciju sabiedrības likvidācijas gadījumā.
31. Pozīcijā "Ieguldījumu fondu ieguldījumu apliecības un alternatīvo ieguldījumu fondu ieguldījumu daļas" (pozīcijas kods 10600) uzrāda datus par ieguldījumu brokeru sabiedrībai piederošajām ieguldījumu fondu ieguldījumu apliecībām un alternatīvo ieguldījumu fondu ieguldījumu daļām.
32. Pozīcijā "Atvasinātie finanšu instrumenti" datus uzrāda šādi:
    1. "Bilances pārskata" (veidne IBS 01.00) aktīvu pozīcijā "Atvasinātie finanšu instrumenti" (pozīcijas kods 10700) uzrāda ieguldījumu brokeru sabiedrības finanšu aktīvus, kas rodas, novērtējot atvasinātos finanšu instrumentus to patiesajā vērtībā, tas ir, uzrāda atsevišķu atvasināto finanšu instrumentu pozitīvo vērtību kopsummu;
    2. pārskata "Aktīvi pārvaldīšanā" (veidne IBS 04.00) pozīcijā "Atvasinātie finanšu instrumenti" (pozīcijas kods 1500 un 2500) uzrāda gan atsevišķu atvasināto finanšu instrumentu pozitīvo vērtību, gan negatīvo vērtību kopsummu. Ja kopējā atvasināto finanšu instrumentu patiesā vērtība ir negatīva, to uzrāda ar mīnusa zīmi.
33. Pozīcijā "Nemateriālie aktīvi" (pozīcijas kods 10800) uzrāda koncesijas, patentu, licenču un tirdzniecības zīmju lietošanas tiesības, nomas tiesības, iegādāto saimniecisko vienību un citu veidu saimnieciskās darbības veicēju pozitīvo nemateriālo vērtību un citus par samaksu iegūtos aktīvus, kuriem nav materiālas formas, programmatūras aktīvus izstrādes procesā, kā arī programmatūras aktīvus, kas nav elektronisko iekārtu vai ierīču neatņemama sastāvdaļa, to atlikušajā vērtībā. Šajā pozīcijā uzrāda arī avansa maksājumus par nemateriālajiem aktīviem.
34. Pozīcijā "Pamatlīdzekļi" (pozīcijas kods 10900) uzrāda visus ieguldījumu brokeru sabiedrībai piederošos, tai skaitā bez izpirkuma tiesībām iznomātos un finanšu līzinga darījumos iegūtos, pamatlīdzekļus to atlikušajā vērtībā, tas ir, materiālos aktīvus, kurus ieguldījumu brokeru sabiedrība izmanto pakalpojumu sniegšanai, administratīvos nolūkos vai iznomā un paredz lietot ilgāk par vienu gadu, piemēram, zemesgabalus, ēkas, transportlīdzekļus, iekārtas un tamlīdzīgus aktīvus. Šajā pozīcijā uzrāda arī programmatūru, kas ir elektronisko iekārtu vai ierīču neatņemama sastāvdaļa, un ieguldījumu brokeru sabiedrībai piederošo un bez izpirkuma tiesībām iznomāto pamatlīdzekļu rekonstrukcijas, uzlabošanas un atjaunošanas izmaksas, kuras uzlabojušas attiecīgo pamatlīdzekļu ekonomiskos rādītājus, ja pamatlīdzekļu nomas līgumā nav paredzēta šo izmaksu kompensācija. Šajā pozīcijā uzrāda nepabeigtas būvniecības izmaksas un avansa maksājumus par šajā punktā minētajiem pamatlīdzekļiem, kā arī lietošanas tiesību aktīvus operatīvajā nomā.
35. Pozīcijā "Nākamo periodu izdevumi un uzkrātie ienākumi" (pozīcijas kods 11000) uzrāda izdevumus, kas bijuši pārskata periodā, bet attiecas uz nākamajiem periodiem. Šajā pozīcijā uzrāda arī pārskata periodā un iepriekšējos periodos uzkrātos, bet vēl nesaņemtos ienākumus, piemēram, vēl nesaņemto, taču aprēķināto komisijas naudu, nomas maksu un procentu ienākumus, attiecībā uz kuriem saskaņā ar līguma nosacījumiem pārskata datumā vēl nav pienācis maksāšanai paredzētā attaisnojuma dokumenta (rēķina) iesniegšanas termiņš.
36. Pozīcijā "Pārējie aktīvi" (pozīcijas kods 11100) uzrāda aktīvus, kuru saturs neatbilst citām "Bilances pārskata" (veidne IBS 01.00) aktīvu pozīcijām, tai skaitā nomāto pamatlīdzekļu rekonstrukcijas, uzlabošanas vai atjaunošanas izmaksas, ja pamatlīdzekļu nomas līgumā paredzēta šo izmaksu kompensācija. Šajā pozīcijā uzrāda kustamo mantu un nekustamo īpašumu, kas pārņemts īpašumā neatmaksāto aizdevumu un citu prasību dzēšanai, kā arī citus pamatlīdzekļus, kurus ieguldījumu brokeru sabiedrība nelieto un plāno atsavināt.
37. "Bilances pārskata" pasīvu pozīcijās iekļaujamo datu sagatavošanas prasības un kārtība
38. Pozīcijā "Saistības pret MFI" (pozīcijas kods 20100) uzrāda saistības, kas radušās darījumos ar MFI, tai skaitā saņemtos aizdevumus, un saistības, kas radušās pēc vienošanās ar MFI par aktīvu pārdošanu ar atpirkšanu. Saņemtos aizdevumus iedala īstermiņa un ilgtermiņa aizdevumos.
39. Pozīcijā "Saistības pret klientiem" (pozīcijas kods 20200) uzrāda saistības, kas radušās darījumos ar klientiem, izņemot MFI, tai skaitā saņemtos aizdevumus, un saistības, kas radušās pēc vienošanās ar klientiem par aktīvu pārdošanu ar atpirkšanu. Saņemtos aizdevumus iedala īstermiņa un ilgtermiņa aizdevumos.
40. Pozīcijā "Emitētie parāda vērtspapīri" (pozīcijas kods 20300) uzrāda datus par ieguldījumu brokeru sabiedrības emitētajiem apgrozāmajiem parāda vērtspapīriem, kas turētājam dod beznosacījuma tiesības uz fiksētu vai līgumā noteiktu kupona maksājumu vai norādītu fiksētu summu konkrētā dienā vai sākot ar dienu, kas noteikta emisijas brīdī. Šajā pozīcijā uzrāda arī datus par tiem ieguldījumu brokeru sabiedrības emitētajiem parāda vērtspapīriem, kuri emitēti kā pakārtotās saistības vai kā konvertējamās beztermiņa obligācijas, kas paredzētas, lai krīzes laikā pārvērstu pašu kapitālā. Uzkrātos maksājamos procentus par emitētajiem parāda vērtspapīriem uzrāda saskaņā ar šo noteikumu 37. punkta prasībām.
41. Pozīcijā "Atvasinātie finanšu instrumenti" (pozīcijas kods 20400) uzrāda finanšu saistības, kas rodas, novērtējot atvasinātos finanšu instrumentus to patiesajā vērtībā, tas ir, uzrāda atsevišķu atvasināto finanšu instrumentu negatīvo vērtību kopsummu.
42. Pozīcijā "Nākamo periodu ienākumi un uzkrātie izdevumi" (pozīcijas kods 20500) uzrāda ienākumus, kas attiecas uz nākamajiem periodiem, bet ir saņemti līdz pārskata perioda beigām. Šajā pozīcijā uzrāda arī pārskata periodā un iepriekšējos periodos uzkrātos, bet vēl nesamaksātos procentus un citus izdevumus, piemēram, vēl nesamaksāto, taču aprēķināto komisijas naudu, nomas maksu, procentu izdevumus, kā arī saistības par nomas līgumiem bez izpirkuma saistībām (operatīvās nomas saistības).
43. Pozīcijā "Uzkrājumi parādiem un saistībām" (pozīcijas kods 20600) uzrāda uzkrājumus bilances aktīvu posteņu vērtības samazinājumam, piemēram, prasību pret MFI un pret klientiem, parāda vērtspapīru un ārpusbilances saistību vērtības korekcijas. Šajā pozīcijā uzrāda arī izveidotos uzkrājumus saistībām, kuras attiecināmas uz pārskata periodu vai iepriekšējiem periodiem, ja zināms, ka šo saistību izpildei būs nepieciešami līdzekļi, kuru apmēru iespējams ticami novērtēt, piemēram, uzkrājumus nodokļiem, pensijām, tiesvedībām un citām saistībām.
44. Pozīcijā "Pārējās saistības" (pozīcijas kods 20700) uzrāda visas pārējās saistības, kuras neatbilst šo noteikumu 33.–38. punkta prasībām.
45. Pozīcijā "Kapitāls un rezerves" (pozīcijas kods 20800) datus uzrāda šādi:
    1. pozīcijā "Apmaksātais pamatkapitāls" (pozīcijas kods 20810) uzrāda apmaksāto akciju vai daļu nominālvērtību kopsummu;
    2. pozīcijā "Akciju emisijas uzcenojums" (pozīcijas kods 20820) uzrāda akciju pārdošanas cenas pārsniegumu pār to nominālvērtību, izņemot papildmaksu uzkrātā rezerves kapitāla apmaksai;
    3. pozīcijā "Pašu akcijas un daļas (-)" (pozīcijas kods 20830) ar mīnusa zīmi uzrāda atgūtās ieguldījumu brokeru sabiedrības emitētās akcijas vai daļas;
    4. pozīcijā "Rezerves kapitāls un pārējās rezerves" (pozīcijas kods 20840) uzrāda rezerves kapitālu, kas izveidots no pārskata gada un iepriekšējo gadu peļņas, iemaksām pašu kapitāla atjaunošanai un papildiemaksām uzkrātā rezerves kapitāla apmaksai jauna akciju laidiena gadījumā. Šajā pozīcijā uzrāda arī vispārējo risku rezervi un pārējās rezerves, kas izveidotas no pārskata gada un iepriekšējo gadu peļņas;
    5. pozīcijā "Uzkrātais rezultāts pārējos apvienotajos ienākumos" (pozīcijas kods 20850) uzrāda finanšu aktīvu un saistību pārvērtēšanas rezultātu, kas tiek uzrādīts pašu kapitāla sastāvā saskaņā ar grāmatvedības standartu prasībām;
    6. pozīcijā "Iepriekšējo gadu nesadalītā peļņa vai zaudējumi" (pozīcijas kods 20860) uzrāda to iepriekšējos gados uzkrātās peļņas daļu, kura palikusi ieguldījumu brokeru sabiedrības rīcībā pēc pamatkapitāla, rezerves kapitāla un pārējo rezervju palielināšanas un atskaitījumiem dividendēm. Šajā pozīcijā ar mīnusa zīmi uzrāda arī iepriekšējo gadu uzkrātos zaudējumus;
    7. pozīcijā "Pārskata gada peļņa vai zaudējumi" (pozīcijas kods 20870) uzrāda pārskata gadā gūto peļņu vai zaudējumus, kurus uzrāda ar mīnusa zīmi.
46. "Bilances pārskata" ārpusbilances pozīcijās iekļaujamo datu sagatavošanas prasības un kārtība
47. Pozīcijā "Iespējamās saistības" (pozīcijas kods 31000) uzrāda visu veidu darījumus, kuros ieguldījumu brokeru sabiedrība sniedz nodrošinājumu par trešo personu saistību izpildi, tas ir, galvojumus un garantijas, kā arī aktīvus, kas ieķīlāti kā trešo personu saistību izpildes nodrošinājums.
48. Pozīcijā "Saistības pret klientiem" (pozīcijas kods 32000) uzrāda visas ieguldījumu brokeru sabiedrības neatsaucamās ārpusbilances saistības, kas saistītas ar kredītrisku, piemēram, saistības par aizdevumu piešķiršanu vai saistības par aktīvu pārdošanu ar atpārdošanas iespēju.
49. "Pārskata gada peļņas vai zaudējumu aprēķina" pozīcijās iekļaujamo datu sagatavošanas prasības un kārtība
50. "Pārskata gada peļņas vai zaudējumu aprēķinā" (veidne IBS 02.00) uzrāda ieguldījumu brokeru sabiedrības ienākumus un izdevumus, kas radušies periodā no kalendārā gada sākuma līdz pārskata perioda pēdējam datumam.
51. Pozīcijā "Procentu ienākumi no prasībām pret MFI" (pozīcijas kods 1111) uzrāda procentu ienākumus no prasībām (tai skaitā aizdevumiem, avansiem, noguldījumiem, prasībām, kuras radušās darījumos par aktīvu pirkšanu ar atpārdošanu) pret MFI. Šajā pozīcijā uzrāda arī ienākumus, kas radušies, amortizējot diskontu par prasībām, kuras iegūtas par vērtību, kas mazāka nekā vērtība, kuru ieguldījumu brokeru sabiedrība saņems šo prasību izpildes termiņā. Kā procentu ienākumu samazinājumu uzrāda izdevumus, kas rodas, amortizējot prēmiju par prasībām, kuras iegūtas par vērtību, kas lielāka nekā vērtība, kuru ieguldījumu brokeru sabiedrība saņems šo prasību izpildes termiņā.
52. Pozīcijā "Procentu ienākumi no prasībām pret klientiem" (pozīcijas kods 1112) uzrāda procentu ienākumus no aizdevumiem klientiem un no prasībām, kuras radušās pret klientiem darījumos par aktīvu pirkšanu ar atpārdošanu. Šajā pozīcijā uzrāda arī ienākumus, kas radušies, amortizējot diskontu par aizdevumiem klientiem, ja šie ienākumi gūti, amortizējot diskontu par aizdevuma vērtību, kas mazāka nekā vērtība, kuru ieguldījumu brokeru sabiedrība saņems šo aizdevumu atmaksas termiņā. Kā procentu ienākumu samazinājumu iekļauj izdevumus, kas rodas, amortizējot prēmiju par aizdevumiem, kuri iegūti vērtībā, kas lielāka nekā vērtība, kuru ieguldījumu brokeru sabiedrība saņems šo aizdevumu atmaksas termiņā.
53. Pozīcijā "Procentu ienākumi no īstermiņa parāda vērtspapīriem un citiem vērtspapīriem ar fiksētu ienākumu" (pozīcijas kods 1113) un pozīcijā "Procentu ienākumi no ilgtermiņa parāda vērtspapīriem un citiem vērtspapīriem ar fiksētu ienākumu" (pozīcijas kods 1114) uzrāda procentu ienākumus no parāda vērtspapīriem un citiem vērtspapīriem ar fiksētu ienākumu atkarībā no termiņa. Procentu ienākumus no parāda vērtspapīriem palielina vai samazina par pārskata periodā amortizēto diskonta (prēmijas) summu par tiem parāda vērtspapīriem, kuri iegūti vērtībā, kas attiecīgi ir mazāka vai lielāka nekā summa, kuru ieguldījumu brokeru sabiedrība saņems šo parāda vērtspapīru dzēšanas termiņā.
54. Pozīcijā "Pārējie procentu ienākumi" (pozīcijas kods 1115) uzrāda pārējos procentu ienākumiem līdzīgos ienākumus, kuri neatbilst šo noteikumu 44.–46. punkta prasībām un kurus aprēķina, pamatojoties uz līguma noteikumiem.
55. Pozīcijā "Procentu izdevumi par saistībām pret MFI" (pozīcijas kods 1121) uzrāda procentu izdevumus par saistībām (tai skaitā saistībām, kas radušās darījumos par aktīvu pārdošanu ar atpirkšanu) pret MFI, kā arī procentu izdevumus par pakārtotajām saistībām pret MFI.
56. Pozīcijā "Procentu izdevumi par saistībām pret klientiem" (pozīcijas kods 1122) uzrāda procentu izdevumus par saistībām (tai skaitā saistībām, kas radušās darījumos par aktīvu pārdošanu ar atpirkšanu) pret klientiem, kā arī procentu izdevumus par pakārtotajām saistībām pret klientiem.
57. Pozīcijā "Procentu izdevumi par emitētajiem īstermiņa parāda vērtspapīriem" (pozīcijas kods 1123) un pozīcijā "Procentu izdevumi par emitētajiem ilgtermiņa parāda vērtspapīriem" (pozīcijas kods 1124) uzrāda procentu izdevumus par ieguldījumu brokeru sabiedrības pašas emitētajiem parāda vērtspapīriem atkarībā no to termiņa. Minētos procentu izdevumus palielina vai samazina par pārskata periodā amortizēto diskonta (prēmijas) summu par tām parāda vērtspapīru saistībām, kuru vērtība attiecīgi ir mazāka vai lielāka nekā summa, kura ieguldījumu brokeru sabiedrībai jāsamaksā šo parāda vērtspapīru dzēšanas termiņā.
58. Pozīcijā "Pārējie procentu izdevumi" (pozīcijas kods 1125) uzrāda pārējos procentu izdevumiem līdzīgos izdevumus, kuri neatbilst šo noteikumu 48.–50. punkta prasībām un kurus aprēķina, pamatojoties uz līguma noteikumiem, tai skaitā procentu izdevumus par operatīvās nomas saistībām.
59. Pozīcijā "Dividenžu ienākumi" (pozīcijas kods 1200) uzrāda dividenžu ienākumus un citus līdzīgus ienākumus par ieguldījumu brokeru sabiedrības ieguldījumiem akcijās un citos vērtspapīros ar nefiksētu ienākumu. Dividenžu ienākumus no akcijām uzrāda, atsevišķi nodalot ienākumus no akcijām, kas tiek tirgotas regulētos tirgos, un no akcijām, kas netiek tirgotas regulētos tirgos.
60. Pozīcijā "Komisijas naudas un citi līdzīgi ienākumi" (pozīcijas kods 1300) uzrāda komisijas naudas un citus līdzīgus ienākumus par klientiem sniegtajiem pakalpojumiem, piemēram, par starpniecības darījumiem vērtspapīru tirgū vai galvojumu izsniegšanu. Komisijas naudas uzrāda, atsevišķi nodalot komisijas maksas ienākumus no sākotnējā tirgus un komisijas maksas ienākumus no otrreizējā tirgus.
61. Pozīcijā "Komisijas naudas un citi līdzīgi izdevumi" (pozīcijas kods 1400) uzrāda komisijas naudas un citus līdzīgus izdevumus par saņemtajiem pakalpojumiem, tai skaitā par kredītiestādes un depozitārija pakalpojumiem.
62. Pozīcijā "Finanšu instrumentu tirdzniecības darījumu peļņa vai zaudējumi" (pozīcijas kods 1500) uzrāda peļņu vai zaudējumus no tirdzniecības ar ārvalstu valūtu un patiesajā vērtībā vērtētajiem finanšu aktīviem vai finanšu saistībām, kuru patiesās vērtības izmaiņas atzīst peļņas vai zaudējumu aprēķinā (tai skaitā atvasinātajiem finanšu instrumentiem), kā arī patiesajā vērtībā vērtētajiem finanšu aktīviem vai finanšu saistībām, kuru patiesās vērtības izmaiņas atzīst pārējos apvienotajos ienākumos.
63. Pozīcijā "Finanšu instrumentu pārvērtēšanas rezultāts" (pozīcijas kods 1600) uzrāda ārvalstu valūtas un patiesajā vērtībā vērtēto finanšu aktīvu vai finanšu saistību, kuru patiesās vērtības izmaiņas atzīst peļņas vai zaudējumu aprēķinā, pārvērtēšanas rezultātu.
64. Pozīcijā "Citi parastie ienākumi" (pozīcijas kods 2000) uzrāda pārējos ienākumus, kas saistīti ar ieguldījumu brokeru sabiedrības pamatdarbību, bet neatbilst šo noteikumu 44.–47., 52., 53., 55. un 56. punkta prasībām, kā arī peļņu, kas iegūta nemateriālo aktīvu, kustamās mantas un nekustamā īpašuma atsavināšanas rezultātā.
65. Pozīcijā "Administratīvie izdevumi" (pozīcijas kods 3100) uzrāda padomei un valdei samaksāto atalgojumu, darba algu un pārējos maksājumus personālam, valsts sociālās apdrošināšanas obligātās iemaksas, nodokļus (tai skaitā nekustamā īpašuma nodokli un pārējos nodokļus, kas attiecināmi uz pārskata periodu, izņemot uzņēmumu ienākuma nodokli, kuru uzrāda saskaņā ar šo noteikumu 65. punkta prasībām) un pārējos administratīvos izdevumus. Pārējos administratīvajos izdevumos iekļauj apdrošināšanas prēmiju izdevumus, komandējumu izdevumus, pasta un sakaru pakalpojumu izdevumus, izdevumus par informācijas pakalpojumiem, datorpakalpojumiem un citus līdzīgus izdevumus.
66. Pozīcijā "Nemateriālo aktīvu vērtības amortizācija un pamatlīdzekļu vērtības nolietojums" (pozīcijas kods 3200) uzrāda nemateriālo aktīvu vērtības amortizāciju un pamatlīdzekļu, tai skaitā lietošanas tiesību aktīvu operatīvajā nomā, vērtības nolietojumu, kā arī zaudējumus no nemateriālo aktīvu un pamatlīdzekļu vērtības samazināšanās.
67. Pozīcijā "Citi parastie izdevumi" (pozīcijas kods 3300) uzrāda pārējos izdevumus, kas saistīti ar ieguldījumu brokeru sabiedrības pamatdarbību, bet neatbilst šo noteikumu 48.–51., 54.–56., 58. un 59. punkta prasībām. Citos parastajos izdevumos iekļauj zaudējumus no nemateriālo aktīvu, kustamās mantas un nekustamā īpašuma atsavināšanas. Šajā pozīcijā uzrāda arī dalības maksu un tai pielīdzināmus izdevumus (tai skaitā maksājumus Latvijas Bankai).
68. Pozīcijā "Izdevumi par uzkrājumiem parādiem un saistībām" (pozīcijas kods 3400) uzrāda tos uzkrājumus parādiem, kuri izveidoti laikā no kalendārā gada sākuma līdz pārskata perioda pēdējam datumam. Tajos ietilpst izdevumi par uzkrājumiem, kas izveidoti amortizētajā iegādes vērtībā vērtēto finanšu aktīvu, ārpusbilances saistību un pārējo aktīvu vērtības samazināšanās zaudējumiem, un izdevumi par uzkrājumiem pārējām saistībām. Šajā pozīcijā uzrāda arī zaudējumus, kas radušies minēto aktīvu un ārpusbilances saistību norakstīšanas dēļ, ja tiem iepriekš nav izveidoti uzkrājumi vai izveidoto uzkrājumu vērtība izrādījusies mazāka par norakstāmo summu.
69. Pozīcijā "Uzkrājumu samazināšanas ienākumi" (pozīcijas kods 3500) uzrāda iepriekšējos periodos parādiem un saistībām izveidoto uzkrājumu vērtības samazinājumu un ienākumus no iepriekšējos gados norakstīto aktīvu atgūšanas.
70. Pozīcijā "Ārkārtas ienākumi" (pozīcijas kods 5000) uzrāda ienākumus, kas radušies saistībā ar tādiem notikumiem vai darījumiem, kuri nepārprotami atšķiras no ieguldījumu brokeru sabiedrības parastās darbības un kuru bieža vai periodiska atkārtošanās nākotnē nav gaidāma.
71. Pozīcijā "Ārkārtas izdevumi" (pozīcijas kods 6000) uzrāda izdevumus, kas radušies saistībā ar tādiem notikumiem vai darījumiem, kuri nepārprotami atšķiras no ieguldījumu brokeru sabiedrības parastās darbības un kuru bieža vai periodiska atkārtošanās nākotnē nav gaidāma.
72. Pozīcijā "Uzņēmumu ienākuma nodoklis" (pozīcijas kods 8000) uzrāda ieguldījumu brokeru sabiedrības par pārskata periodu aprēķināto uzņēmumu ienākuma nodokli.
73. Pārskata "Aktīvi pārvaldīšanā" sagatavošanas prasības un kārtība
74. Pārskatā "Aktīvi pārvaldīšanā" (veidne IBS 04.00) uzrāda datus par aktīviem, tai skaitā naudas līdzekļiem, kuri iegūti, veicot klienta finanšu instrumentu individuālu pārvaldīšanu saskaņā ar klienta pilnvarojumu.
75. Pārskata "Ieguldījumu brokeru sabiedrības turējumā esošie klientu naudas līdzekļi" sagatavošanas prasības un kārtība
76. Pārskatā "Ieguldījumu brokeru sabiedrības turējumā esošie klientu naudas līdzekļi" (veidne IBS 05.00) uzrāda datus par tiem naudas līdzekļiem, kas glabājas atsevišķi nodalītos klientu ieguldījumu kontos un individuāli pārvaldītu portfeļu naudas kontos (gan kredītiestādēs, gan naudas tirgus fondos), atsevišķi uzrādot naudas līdzekļus klientu finanšu instrumentu individuālai pārvaldīšanai saskaņā ar klientu pilnvarojumu un naudas līdzekļus pārējo starpniecības darījumu veikšanai.
77. Noslēguma jautājumi
78. Atzīt par spēku zaudējušiem Finanšu un kapitāla tirgus komisijas 2022. gada 13. septembra normatīvos noteikumus Nr. 165 "Ieguldījumu brokeru sabiedrību ceturkšņa pārskata sagatavošanas normatīvie noteikumi" (Latvijas Vēstnesis, 2022, Nr. 184).
79. Pārskatam par 2024. gada 4. ceturksni piemēro Finanšu un kapitāla tirgus komisijas 2022. gada 13. septembra normatīvos noteikumus Nr. 165 "Ieguldījumu brokeru sabiedrību ceturkšņa pārskata sagatavošanas normatīvie noteikumi". Šajā punktā minēto pārskatu iesniedz Latvijas Bankai līdz 2025. gada 15. janvārim, izmantojot datu ziņošanas sistēmu, saskaņā ar Latvijas Bankas noteikumiem, kuri regulē elektronisko informācijas apmaiņu ar Latvijas Banku.
80. Noteikumi stājas spēkā 2025. gada 1. janvārī.

**ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU**

|  |  |
| --- | --- |
| Latvijas Bankas prezidents | M. Kazāks |