**Latvijas Bankas noteikumu projekta ''Krājaizdevu sabiedrību gada pārskata sagatavošanas noteikumi'' anotācija**

|  |  |
| --- | --- |
| **Nosaukums** | Krājaizdevu sabiedrību gada pārskata sagatavošanas noteikumi |
| **Dokumenta veids** | Latvijas Bankas noteikumi |
| **Izdošanas pamatojums** | Krājaizdevu sabiedrību likuma 23. panta pirmā daļa |
| **Mērķis un būtība** | Saskaņā ar Latvijas Bankas likuma pārejas noteikumu 3. punktu Latvijas Bankas un Finanšu un kapitāla tirgus komisijas līdz šā likuma spēkā stāšanās dienai izdotie ārējie normatīvie akti, vadlīnijas un ieteikumi piemērojami līdz dienai, kad stājas spēkā attiecīgie Latvijas Bankas ārējie normatīvie akti, vadlīnijas vai ieteikumi, bet ne ilgāk kā līdz 2024. gada 31. decembrim.  Ņemot vērā minēto, Latvijas Banka ir izstrādājusi noteikumu projektu "Krājaizdevu sabiedrību gada pārskata sagatavošanas noteikumi" (turpmāk – noteikumu projekts), kas aizstās pašlaik spēkā esošos Finanšu un kapitāla tirgus komisijas 2020. gada 1. septembra normatīvos noteikumus Nr. 145 "Krājaizdevu sabiedrību gada pārskata sagatavošanas normatīvie noteikumi" (turpmāk – Noteikumi Nr. 145). Noteikumu projekts nodrošina vienotu kārtību, kādā krājaizdevu sabiedrības sagatavo gada pārskatu. Noteikumu projektā ir pārņemtas tiesību normas attiecībā uz gada pārskata sagatavošanu, kuras izriet no:  1) Padomes 1986. gada 8. decembra direktīvas 86/635/EEK par banku un citu finanšu iestāžu gada pārskatiem un konsolidētajiem gada pārskatiem;  2) Eiropas Parlamenta un Padomes 2013. gada 26. jūnija direktīvas 2013/34/ES par noteiktu veidu uzņēmumu gada finanšu pārskatiem, konsolidētajiem finanšu pārskatiem un saistītajiem ziņojumiem, ar ko groza Eiropas Parlamenta un Padomes direktīvu 2006/43/EK un atceļ Padomes direktīvu 78/660/EEK un 83/349/EEK.  Eiropas Savienības tiesību aktu pārņemšanas/ieviešanas tabula iekļauta anotācijas 1. pielikumā.  Kopumā noteikumu projekts satur prasības, kas ir identiskas Noteikumiem Nr. 145, izņemot precizējumu, kas paredz, ka priekšlikums par peļņas sadali, dividenžu lielumu vai zaudējumu segšanu jāatklāj finanšu pārskatu pielikumā, nevis vadības ziņojumā.  Pārējās noteikumu projekta normas, kuras atšķiras no pašlaik spēkā esošo Noteikumu Nr. 145 atbilstošajām normām, paredz redakcionāla vai tehniska rakstura precizējumus un pamatā ir saistītas ar numerācijas maiņu un ar to saistīto atsauču precizēšanu un terminu aktualizēšanu.  Noteikumu projekts pēc apstiprināšanas būs saistošs Latvijā reģistrētām krājaizdevu sabiedrībām. |
| **Leģitīmais mērķis** | Noteikumu projekta leģitīmais mērķis ir citu personu tiesību aizsardzība un sabiedrības labklājības nodrošināšana.  Šo pamattiesību aizsardzību Latvijas Banka īsteno, nodrošinot finanšu tirgus uzraudzību, kurai ir vitāla nozīme finanšu sistēmas un ekonomiskajā attīstībā, iespējami pilnīgākajā veidā, lai veicinātu sabiedrības uzticēšanos finanšu tirgum un tā dalībniekiem un Latvijas Bankai kā konkrēto finanšu tirgus dalībnieku uzraugam, kas nodrošina to tiesisku un sabiedrības interesēm atbilstošu darbību.  Indivīdam kā finanšu tirgus sistēmas daļai ir būtiski apzināties un saņemt to aizsardzības līmeni, kuru tam nodrošina finanšu tirgus un tā dalībnieku darbības uzraugs (Latvijas Banka), un attiecīgi Latvijas Banka finanšu tirgus un tā dalībnieku darbības uzrauga lomā ir atbildīga par tādu pasākumu veikšanu, kas aizsargā indivīda pamattiesības. Respektīvi, indivīds ir tiesīgs paļauties uz finanšu sistēmas taisnīgu uzraudzību, pretējā gadījumā indivīdam zūd uzticība finanšu sistēmai un motivācija būt šīs sistēmas dalībniekam.  Nosakot finanšu tirgus dalībniekiem vienotas prasības gada pārskata sagatavošanai un veicot prasību ievērošanas pārbaudes, Latvijas Banka nodrošina tai Latvijas Bankas likumā noteikto pienākumu – veicināt ieguldītāju un noguldītāju interešu aizsardzību un finanšu tirgus ilgtspējīgu attīstību un stabilitāti – izpildi.  Savukārt leģitīmais mērķis – citu personu tiesību aizsardzība – tiek sasniegts, nodrošinot sabiedrību ar tai nepieciešamo informāciju, lai tā varētu pieņemt izsvērtus lēmumus.  Noteikumu projekts ir nepieciešams, lai veicinātu finanšu tirgus dalībnieku vienotu izpratni par gada pārskata sagatavošanu. |
| **Samērīgums** | Nosakot krājaizdevu sabiedrībām prasības gada pārskata sagatavošanai, tiek nodrošināta vienota finanšu tirgus dalībnieku izpratne un pieeja regulējošo prasību interpretācijai un piemērošanai.  Līdz ar to atbilstošākais veids, kā noteikt vienotas prasības krājaizdevu sabiedrību gada pārskata sagatavošanai, ir izdot krājaizdevu sabiedrībām saistošus noteikumus. Citas alternatīvas jautājuma noregulēšanai un vienotu prasību noteikšanai nebūtu efektīvas un nesasniegtu izvirzīto mērķi, jo nenodrošinātu vienveidīgu piemērošanu.  Izraugoties piemērotāko līdzekli leģitīmā mērķa sasniegšanai, Latvijas Banka izvērtēja, ka nebūtu atbilstoši izdot, piemēram, zemāka ranga normatīvos aktus, kuri nebūtu finanšu tirgus dalībniekam juridiski saistoši. Vienlaikus ar noteikumu projektu tiek noteiktas prasības, kuras Latvijas Banka uzraudzības ietvaros var kontrolēt un nepieciešamības gadījumā par konkrētu prasību pārkāpumu piemērot finanšu tirgus dalībniekam korektīvos pasākumus vai sankcijas.  Respektīvi, noteikumu projekts kopumā un tajā ietvertās tiesību normas atbilst samērīguma principam, jo, pirmkārt, ar noteikumu projekta ieviešanu tiek sasniegts leģitīmais mērķis (citu personu tiesību un sabiedrības labklājības aizsardzība), otrkārt, nepastāv tādi alternatīvi līdzekļi, kas sasniegtu leģitīmo mērķi tādā pašā kvalitātē. Ņemot vērā iepriekš minētos apstākļus, sabiedrības ieguvums būs lielāks par papildu slogu un resursu ieguldījumu (ņemot vērā jau esošās prasības), kas konkrētajam finanšu tirgus dalībniekam varētu rasties ar uzliktajiem pienākumiem, un tos atsver sagaidāmie ilgtermiņa ieguvumi stabilāka finanšu sektora veidā. |
| **Spēkā stāšanās** | Noteikumu projekts stāsies spēkā nākamajā dienā pēc tā publicēšanas oficiālajā izdevumā "Latvijas Vēstnesis" atbilstoši Latvijas Bankas likuma 8. panta otrajai daļai. |
| **Ietekme uz Latvijas Bankas budžetu** | Noteikumu izdošana nerada ietekmi uz Latvijas Bankas budžetu. |
| **Administratīvā sloga un izmaksu novērtējums (tirgus dalībniekiem)** | Salīdzinot ar Noteikumiem Nr. 145, noteikumu projekts nerada papildu administratīvo slogu finanšu tirgus dalībniekiem, uz kuriem ir attiecināmas noteikumu projekta prasības. |
| **Saistītie dokumenti** | Ar noteikumu projektu saistītie dokumenti:   1. Krājaizdevu sabiedrību likums; 2. Noteikumi Nr. 145; 3. Padomes 1986. gada 8. decembra direktīva 86/635/EEK par banku un citu finanšu iestāžu gada pārskatiem un konsolidētajiem gada pārskatiem; 4. Eiropas Parlamenta un Padomes 2013. gada 26. jūnija direktīva 2013/34/ES par noteiktu veidu uzņēmumu gada finanšu pārskatiem, konsolidētajiem finanšu pārskatiem un saistītajiem ziņojumiem, ar ko groza Eiropas Parlamenta un Padomes direktīvu 2006/43/EK un atceļ Padomes direktīvu 78/660/EEK un 83/349/EEK. |
| **Saskaņošana ar Eiropas Centrālo banku** | Noteikumu projektu nav nepieciešams saskaņot ar Eiropas Centrālo banku. |
| **Saskaņošana ar citām publiskām un privātām personām** | Noteikumu projekts tika publicēts Latvijas Bankas tīmekļvietnes www.bank.lv sadaļas "Tiesību akti" apakšsadaļā "Sabiedrības līdzdalība", un par to līdz 2024. gada 9. oktobrim bija iespējama sabiedrības līdzdalība.  Vienlaikus par noteikumu projektu un notiekošo sabiedrības līdzdalību individuāli tika informēta Krājaizdevu Apvienība, Latvijas Kooperatīvo krājaizdevu sabiedrību savienība, kā arī ārpus asociācijām esošie finanšu tirgus dalībnieki, kuriem būs saistoša noteikumu projektā ietverto prasību izpilde, un Valsts ieņēmumu dienests. |
| **Saskaņošanas rezultāti** | Sabiedrības līdzdalības rezultātā tika saņemti komentāri no Krājaizdevu Apvienības, kuru izvērtējums iekļauts anotācijas 2. pielikumā. |

1. pielikums

Latvijas Bankas noteikumu projekta anotācijai

**Eiropas Savienības tiesību aktu pārņemšanas/ieviešanas tabula**

**Latvijas Bankas noteikumu projekta nosaukums:** "Krājaizdevu sabiedrību gada pārskata sagatavošanas noteikumi" (turpmāk – projekts)

**Eiropas Savienības tiesību akta nosaukums:** Padomes 1986. gada 8. decembra direktīva 86/635/EEK par banku un citu finanšu iestāžu gada pārskatiem un konsolidētajiem gada pārskatiem (turpmāk – Direktīva 86/635/EEK)

|  |  |  |  |  |  |
| --- | --- | --- | --- | --- | --- |
| **Eiropas Savienības tiesību akta pants, punkts vai apakšpunkts, kurā paredzētās prasības Latvijā jāizpilda** *(Norāda pēc iespējas konkrētāku teksta vienību)* | **Noteikumu projekta punkts vai apakšpunkts, kas izpilda A ailē minēto prasību**  *(Norāda pēc iespējas konkrētāku teksta vienību)* | **Vai A ailē minētā prasība ar B ailē minēto noteikumu projekta punktu vai apakšpunktu tiek izpildīta pilnībā vai daļēji?**  *(Ja daļēji, norāda, kur un kā ir vai tiks nodrošināta prasības pilnīga izpilde)* | **Vai B ailē norādītais noteikumu projekta punkts vai apakšpunkts paredz stingrākas prasības nekā A ailē minētā prasība?**  *(Ja paredz stingrākas prasības, norāda pamatojumu šādu stingrāku prasību nepieciešamībai)* | **Vai A ailē minētā prasība ir jāizpilda obligāti?**  *(Ja Eiropas Savienības tiesību akts paredz izvēles iespēju, norāda, vai un kādēļ šī rīcības brīvība Latvijā ir vai nav jāizmanto)* | **Vai A ailē minētais Eiropas Savienības tiesību akts paredz dalībvalsts paziņošanas pienākumu Eiropas Savienības institūcijām?**  *(Ja paredz, norāda, kas un kādā termiņā šo paziņošanas pienākumu izpildīs)* |
| A | B | C | D | E | F |
| Direktīvas 86/635/EEK 8. panta 1. punkts | Projekta 33. punkts | Izpilda pilnībā | Nē | Jā | Direktīvas 86/635/EEK 47. panta 1. punkts paredz, ka dalībvalstis paziņo Eiropas Komisijai par šīs direktīvas prasību pārņemšanu. Minēto paziņošanas pienākumu izpildīs Finanšu ministrija, sniedzot paziņojumu Eiropas Komisijai pēc projekta apstiprināšanas Latvijas Bankas padomē. |
| Direktīvas 86/635/EEK 8. panta 2. punkts | Projekta 34. punkts | Izpilda pilnībā | Nē | Jā |
| Direktīvas 86/635/EEK 10. panta 1. punkts | Projekta 35. punkts | Izpilda pilnībā | Nē | Jā |
| Direktīvas 86/635/EEK 10. panta 2. punkts | Projekta 36. punkts | Izpilda pilnībā | Nē | Jā |
| Direktīvas 86/635/EEK 11. pants | Projekta 18. punkta otrais teikums | Izpilda pilnībā | Nē | Jā |
| Direktīvas 86/635/EEK 12. panta 1. punkts | Projekta 37. punkts | Izpilda pilnībā | Nē | Jā |
| Direktīvas 86/635/EEK 12. panta 2. un 4. punkts | Projekta 38. un 39. punkts | Izpilda pilnībā | Nē | Jā |
| Direktīvas 86/635/EEK 12. panta 3. punkts | Projekta 40. punkts | Izpilda pilnībā | Nē | Jā |
| Direktīvas 86/635/EEK 12. panta 5. punkts | Projekta 41. un 42. punkts | Izpilda pilnībā | Nē | Jā |
| Direktīvas 86/635/EEK 24. panta pirmā un ceturtā daļa | Projekta 31. punkts | Izpilda pilnībā | Nē | Jā |
| Direktīvas 86/635/EEK 24. panta otrā daļa un 25. panta otrā daļa | Projekta 87. punkts | Izpilda pilnībā | Nē | Jā |
| Direktīvas 86/635/EEK 25. panta pirmā un trešā daļa | Projekta 32. punkts | Izpilda pilnībā | Nē | Jā |
| Direktīvas 86/635/EEK 29. pants | Projekta 44. un 45. punkts | Izpilda pilnībā, projekts nosaka detalizētākas prasības | Nē | Jā |
| Direktīvas 86/635/EEK 31. pants | Projekta 46. punkts | Izpilda pilnībā | Nē | Jā |
| Direktīvas 86/635/EEK 35. pants | Projekta 62., 66. un 67. punkts | Izpilda pilnībā, projekts nosaka detalizētākas prasības | Nē | Jā |
| Direktīvas 86/635/EEK 36. pants | Projekta 84.2. un 84.3. apakšpunkts | Izpilda pilnībā | Nē | Direktīvas 86/635/EEK 36. panta 2. punktā minētā izvēles iespēja atļaut uzrādīt bilancē vērtspapīrus to tirgus vērtībā netiek izmantota, ņemot vērā tirgus dalībnieku kapacitāti. |
| Direktīvas 86/635/EEK 41. panta 2. punkta a) un b) apakšpunkts | Projekta 84.1. apakšpunkts | Izpilda pilnībā | Nē | Jā |
| Direktīvas 86/635/EEK 41. panta 2. punkta g) apakšpunkts | Projekta 80. punkts | Izpilda pilnībā | Nē | Jā |

**Eiropas Savienības tiesību akta nosaukums:** Eiropas Parlamenta un Padomes 2013. gada 26. jūnija direktīva 2013/34/ES par noteiktu veidu uzņēmumu gada finanšu pārskatiem, konsolidētajiem finanšu pārskatiem un saistītajiem ziņojumiem, ar ko groza Eiropas Parlamenta un Padomes direktīvu 2006/43/EK un atceļ Padomes direktīvu 78/660/EEK un 83/349/EEK (turpmāk – Direktīva 2013/34/ES)

|  |  |  |  |  |  |  |
| --- | --- | --- | --- | --- | --- | --- |
| **Eiropas Savienības tiesību akta pants, punkts vai apakšpunkts, kurā paredzētās prasības Latvijā jāizpilda** *(Norāda pēc iespējas konkrētāku teksta vienību)* | **Noteikumu projekta punkts vai apakšpunkts, kas izpilda A ailē minēto prasību**  *(Norāda pēc iespējas konkrētāku teksta vienību)* | | **Vai A ailē minētā prasība ar B ailē minēto noteikumu projekta punktu vai apakšpunktu tiek izpildīta pilnībā vai daļēji?**  *(Ja daļēji, norāda, kur un kā ir vai tiks nodrošināta prasības pilnīga izpilde)* | **Vai B ailē norādītais noteikumu projekta punkts vai apakšpunkts paredz stingrākas prasības nekā A ailē minētā prasība?**  *(Ja paredz stingrākas prasības, norāda pamatojumu šādu stingrāku prasību nepieciešamībai)* | **Vai A ailē minētā prasība ir jāizpilda obligāti?**  *(Ja Eiropas Savienības tiesību akts paredz izvēles iespēju, norāda, vai un kādēļ šī rīcības brīvība Latvijā ir vai nav jāizmanto)* | **Vai A ailē minētais Eiropas Savienības tiesību akts paredz dalībvalsts paziņošanas pienākumu Eiropas Savienības institūcijām?**  *(Ja paredz, norāda, kas un kādā termiņā šo paziņošanas pienākumu izpildīs)* |
| A | | B | C | D | E | F |
| Direktīvas 2013/34/ES 6. panta 1. punkta a) apakšpunkts | | Projekta 56.1. apakšpunkts | Izpilda pilnībā | Nē | Jā | Direktīvas 2013/34/ES 53. panta 1. punkts paredz, ka dalībvalstis paziņo Eiropas Komisijai par šīs direktīvas prasību pārņemšanu. Minēto paziņošanas pienākumu izpildīs Finanšu ministrija, sniedzot paziņojumu Eiropas Komisijai pēc projekta apstiprināšanas Latvijas Bankas padomē. |
| Direktīvas 2013/34/ES 6. panta 1. punkta b) apakšpunkts | | Projekta 56.2. apakšpunkts | Izpilda pilnībā | Nē | Jā |
| Direktīvas 2013/34/ES 6. panta 1. punkta c) apakšpunkts | | Projekta 56.3. apakšpunkts | Izpilda pilnībā | Nē | Jā |
| Direktīvas 2013/34/ES 6. panta 1. punkta d) apakšpunkts | | Projekta 56.4. apakšpunkts | Izpilda pilnībā | Nē | Jā |
| Direktīvas 2013/34/ES 6. panta 1. punkta e) apakšpunkts | | Projekta 56.7. apakšpunkts | Izpilda pilnībā | Nē | Jā |
| Direktīvas 2013/34/ES 6. panta 1. punkta f) apakšpunkts | | Projekta 56.6. apakšpunkts | Izpilda pilnībā | Nē | Jā |
| Direktīvas 2013/34/ES 6. panta 1. punkta g) apakšpunkts | | Projekta 60. un 61. punkts | Izpilda pilnībā | Nē | Direktīvas 2013/34/ES 6. panta 2. punktā minētā izvēles iespēja atļaut vai pieprasīt veikt savstarpējo ieskaitu ir izmantota, projekta 86. punktā nosakot, ka finanšu pārskatu pielikumā norāda bruto vērtību.  Direktīvas 2013/34/ES 6. panta 3. punktā minētā iespēja atbrīvot no uzskaites, ņemot vērā darījuma vai pasākuma būtību, netiek izmantota, jo pastāv risks, ka finanšu pārskati var nesniegt skaidru un patiesu priekšstatu.  Direktīvas 2013/34/ES 6. panta 5. punktā minētā iespēja pieprasīt atzīt paredzamās saistības un varbūtējos zaudējumus ir izmantota, iekļaujot prasības projekta 76. punktā. |
| Direktīvas 2013/34/ES 6. panta 1. punkta h) apakšpunkts | | Projekta 59. punkts | Izpilda pilnībā | Nē | Jā |
| Direktīvas 2013/34/ES 6. panta 1. punkta j) apakšpunkts | | Projekta 57. punkts | Izpilda pilnībā | Nē | Jā |
| Direktīvas 2013/34/ES 6. panta 1. punkta i) apakšpunkts | | Projekta 62. punkts | Izpilda pilnībā | Nē | Jā |
| Direktīvas 2013/34/ES 16. panta 1. punkta a) apakšpunkts | | Projekta 79. punkts | Izpilda pilnībā | Nē | Jā |
| Direktīvas 2013/34/ES 16. panta 1. punkta d) apakšpunkts | | Projekta 87. punkta pirmais teikums | Izpilda pilnībā | Nē | Jā |
| Direktīvas 2013/34/ES 16. panta 1. punkta e) apakšpunkts | | Projekta 88. punkts | Izpilda pilnībā | Nē | Jā |
| Direktīvas 2013/34/ES 16. panta 1. punkta f) apakšpunkts | | Projekta 89. punkts | Izpilda pilnībā | Nē | Jā |
| Direktīvas 2013/34/ES 16. panta 1. punkta g) apakšpunkts | | Projekta 81. punkts | Izpilda pilnībā | Nē | Jā |
| Direktīvas 2013/34/ES 17. panta 1. punkta e) apakšpunkts | | Projekta 90. punkts | Izpilda pilnībā | Nē | Jā |
| Direktīvas 2013/34/ES 19. panta 1. punkts | | Projekta 9.2. apakšpunkts | Izpilda pilnībā | Nē | Jā |
| Direktīvas 2013/34/ES 19. panta 2. punkta a) apakšpunkts | | Projekta 9.3. apakšpunkts | Izpilda pilnībā | Nē | Jā |
| Direktīvas 2013/34/ES 19. panta 2. punkta b) apakšpunkts | | Projekta 9.4. apakšpunkts | Izpilda pilnībā | Nē | Jā |
| Direktīvas 2013/34/ES 19. panta 2. punkta c) apakšpunkts | | Projekta 9.5. apakšpunkts | Izpilda pilnībā | Nē | Jā |
| Direktīvas 2013/34/ES 19. panta 2. punkta e) apakšpunkts | | Projekta 9.7. apakšpunkts | Izpilda ierobežotā apjomā, ņemot vērā tirgus dalībnieka darbības apjomu, proporcionalitātes principu un normatīvajos aktos iekšējās kontroles jomā noteiktos vispārējos principus attiecībā uz risku pārvaldību. | Nē | Direktīvas 2013/34/ES 19. panta 3. punktā minētā iespēja atbrīvot mazu uzņēmumu no vadības ziņojuma sagatavošanas netiek izmantota, ņemot vērā, ka krājaizdevu sabiedrības ir finanšu tirgus dalībnieki, kuru pienākums ir plašākas informācijas sniegšana sabiedrībai.  Direktīvas 2013/34/ES 19. panta 4. punktā minētā iespēja atbrīvot mazu un vidēju uzņēmumu no to raksturojošo nefinanšu rādītāju atklāšanas vadības ziņojumā tiek izmantota, nosakot atbrīvojumu tām krājaizdevu sabiedrībām, kuru gada pārskatus nerevidē zvērināts revidents. |

2. pielikums

Latvijas Bankas noteikumu projekta anotācijai

**Sabiedrības līdzdalības gaitā saņemto priekšlikumu par Latvijas Bankas noteikumu projektu "Krājaizdevu sabiedrību gada pārskata sagatavošanas noteikumi" apkopojums**

|  |  |  |  |
| --- | --- | --- | --- |
| **Nr. p. k.** | **Sabiedrības līdzdalībai nodotā projekta redakcija (konkrētā punkta redakcija)** | **Izteiktais iebildums (priekšlikums) par projekta konkrēto punktu** | **Latvijas Bankas viedoklis par izteikto iebildumu (priekšlikumu) un norāde, vai tas ņemts vērā** |
| **1.** | 9.4. ziņas par pārskata gadā īstenotajiem pasākumiem pētniecības un attīstības jomā; | **Piedāvātā redakcija:**  9.4. ziņas par pārskata gadā īstenotajiem pasākumiem biedru izglītošanas un attīstības jomā;  **Pamatojums:**  Kooperatīvi darbojās ar uzkrāto pašu kapitālu (nevis investēto akciju kapitālu), tāpēc biedru izglītošana ir prioritāra. KKS mērķis ir saimnieciskā darbība biedru interesēs, tāpēc ieguldīt līdzekļus pētījumos, kurus nevar atpelnīt, ir neperspektīvi. Svarīgāka ir pieredzes pārņemšana.  Sabiedrības un biedru izglītošana ir obligāts priekšnosacījums pašpārvaldes principu un KKS attīstības nodrošināšanai | **Ņemts vērā.**  Projekta 9.4. apakšpunkts izteikts šādā redakcijā:  "9.4. ziņas par pārskata gadā īstenotajiem pasākumiem pētniecības, attīstības un izglītošanas jomā;". |
| **2.** | 9.5. informāciju par to paju skaitu un nominālvērtību, kuru īpašnieki ir izstājušies no krājaizdevu sabiedrības vai tās atsavinājuši par labu krājaizdevu sabiedrībai pārskata gada laikā; | **Piedāvātā redakcija:**  9.5. informāciju par pārskata gadā dzēsto paju skaitu un to atlikušo vērtību;  **Pamatojums:**  KS nedrīkst būt biedri bez pajām (KSL Anotācija, KSL 24.p. 2.d.) vai pajas bez biedriem (KSL Anotācija KSL 24.p. 1.d.). Dzēstajām pajām ir atlikusī vērtība, un dzēsto paju vērtībai jāpieskaita peļņa vai jāatrēķina zaudējumi par iepriekšējo gadu proporcionāli termiņam, kad paju īpašnieks bija biedra statusā.  KKS nedrīkst atsavināt savas pajas (KKSL 15.p. 2.d.), jo pajas drīkst piederēt tikai biedriem (KSL 24.p. 1.d.).  KKS drīkst atsavināt tikai dzēsto paju vērtību, statūtos (KKSL 2.p. 4.d.) un likumā (KKSL 15.p. 2.d.) noteiktajā kārtībā.  Ja KKS ievēro likumus un savus statūtus, tad 31.decembrī ir zināma dzēsto paju atlikusī vērtība, jo atbilstoši KKSL 2.p. 4.d.un 17.p. 1.d. statūti nosaka, kā tiks dalīta peļņa vai kā tiks segti zaudējumi. | **Nav ņemts vērā.**  Piedāvātā redakcija pēc būtības maina prasību par vadības ziņojumā sniedzamo informāciju par pārskata gada laikā notikušajām izmaiņām attiecībā uz paju īpašniekiem. Ja tiek sniegta informācija par to paju skaitu, kuru īpašnieki ir izstājušies no krājaizdevu sabiedrības vai tās atsavinājuši par labu krājaizdevu sabiedrībai, finanšu pārskatu lietotājiem svarīgāka ir informācija par šo paju nominālvērtību. Informāciju par paju atlikušo vērtību iegūst no bilancē uzrādītās informācijas, un nav nepieciešamības to atkārtoti atklāt vadības ziņojumā.  Papildus Latvijas Banka norāda, ka Krājaizdevu sabiedrību likumā nav lietots termins "dzēstā paja", tāpēc normatīvo aktu izstrādes metodoloģijas ziņā nebūtu korekti lietot apzīmējumu, kuram nav nekādas sasaistes ar normatīvo regulējumu. Krājaizdevu sabiedrību likuma 7.1 pants apraksta krājaizdevu sabiedrības biedra paju atsavināšanas kārtību biedra izstāšanās gadījumā. Ņemot vērā minēto, Latvijas Banka uzskata, ka piedāvāto redakciju nevar izmantot. |
| **3.** | 9.8. padomes, ja tāda ir izveidota, un valdes priekšsēdētāja, kā arī padomes, ja tāda ir izveidota, un valdes locekļu vārdu, uzvārdu, ieņemamo amatu, kā arī ziņas par personām, kuras pārskata gadā atstājušas minētos amatus. | **Piedāvātā redakcija:**  9.8. valdes priekšsēdētāja un valdes locekļu vārdu, uzvārdu, ieņemamo amatu, kā arī ziņas par personām, kuras pārskata gadā atstājušas minētos amatus.  **Pamatojums:**  Prasības kavē pašpārvaldes principu attīstību, ko nodrošina padomju veidošana.  Prasība ir nesamērīga pret Pārstāvju sapulces dalībniekiem, kas pilda vienlaicīgi Padomes un Kopsapulces funkcijas, tāpēc vienlaicīgi ir gan pārraudzības institūcija, gan augstākais lēmējorgāns. | **Nav ņemts vērā.**  Latvijas Banka saskaņā ar Krājaizdevu sabiedrību likuma 23. panta pirmajā daļā noteikto deleģējumu izdod noteikumus par krājaizdevu sabiedrības gada pārskata sagatavošanu. Projekts nosaka prasības finanšu pārskatu sagatavošanai, kuri sniedz skaidru un patiesu priekšstatu par krājaizdevu sabiedrības finansiālo stāvokli un darbības rezultātiem. Projekts neparedz deleģējumu atļaut vai neatļaut veikt kādas darbības, bet nosaka darījumu un notikumu atzīšanu uzskaitē un uzrādīšanu finanšu pārskatos atbilstoši faktiskai situācijai.  Latvijas Banka skaidro, ka projekta 9.8. apakšpunkts nenosaka prasību veidot padomi, bet tikai norāda, ka vadības ziņojumā sniedz ziņas arī par padomi, ja tāda ir izveidota. |
| **4.** | 12.2. ka vadība ir atbildīga par normatīvajiem aktiem atbilstošas grāmatvedības kārtošanu, par krājaizdevu sabiedrības līdzekļu saglabāšanu, kā arī par krāpšanas un citas negodīgas darbības novēršanu; | **Piedāvātā redakcija:**  12.2. ka vadība ir atbildīga par normatīvajiem aktiem atbilstošas grāmatvedības kārtošanu, un iekšējās kārtības normatīvu atbilstību likumu normām, statūtiem un kopsapulces lēmumiem, kas nepieļauj krāpniecību un citas negodīgas darbības;  **Pamatojums:**  Lai valde nestu atbildību par KKS līdzekļu saglabāšanu, LB noteikumiem jāatbilst KSL Anotācijas prasībām, kas neļauj pajas pielīdzināt akcijām. LB noteikumi ļauj pārvērst peļņā KKS īpašumus, tāpēc valdes nespēj garantēt, ka KKS īpašumi kalpos statūtos un likumā noteikto mērķu un uzdevumu sasniegšanai, nevis investoru peļņas palielināšanai. | **Nav ņemts vērā.**  Latvijas Banka uzskata, ka piedāvātajā redakcijā vadības atbildība lielā mērā ir sasaistīta ar iekšējās kārtības normām, taču Kooperatīvo sabiedrību likuma 61. pants jau nosaka vadības atbildību savus pienākumus pildīt kā krietnam un rūpīgam saimniekam un solidāri atbildēt par zaudējumiem, ko tie nodarījuši sabiedrībai. Ņemot vērā minēto, projekta 12.2. apakšpunkta redakcija netiek mainīta. |
| **5.** | 15.3.1. apmaksātais pamatkapitāls; | **Piedāvātā redakcija:**  15.3.1. paju pamatkapitāls  **Pamatojums:**  Paju kapitālu par apmaksāto pamatkapitālu neļauj atzīt ne Komerclikums, ne KSL, ne KKSL normas.  Komerclikums par apmaksāto pamatkapitālu atzīst tikai apmaksātās daļas:  - uz kurām beigusies parakstīšanās;  - par palielināšanu lēmusi kopsapulce;  - veiktas atbilstošas izmaiņas statūtos;  - apmaksātās daļas reģistrētas Komercreģistrā;  - par apmaksātā kapitāla samazināšanu jāinformē kreditori.  Paju kapitāls neatbilst šīm prasībām, tāpēc šādas terminoloģijas izmantošana maldina sabiedrību, kreditorus un KKS biedrus.  KKS pamatkapitāls drīkst piederēt tikai biedriem - pakalpojumu izmantotājiem, tāpēc ir terminēts kā izmantotais pakalpojums vai ir kapitāls uz pieprasījumu.  Noteikumi ļauj KKS, bez tiesiska pamatojuma, finansēt pajas no rezervēm.  Piemērs:  *Biedrs bankrotējis un nav atmaksājis kredītu.*  *KKS atzīst kredītu par zaudētu, bet, lai saglabātu apmaksātā pamatkapitāla vērtību, bankrotējušā biedra pajas nedzēš un apmaksā tās no KKS rezervēm.*  KKSL 7.p. 4.d. aizsargā šādu viltus apmaksāto kapitālu no kreditoriem. | **Nav ņemts vērā.**  Krājaizdevu sabiedrību likuma 15. panta pirmajā daļā norādīts, ka krājaizdevu sabiedrības pamatkapitālu veido visu krājaizdevu sabiedrības biedru paju nominālvērtību summa. Krājaizdevu sabiedrības biedrs savas pajas drīkst apmaksāt tikai naudā. No minētā secināms, ka pamatkapitāls tiek apmaksāts, un to arī tiek prasīts uzrādīt finanšu pārskatā.  Nenoliedzami, apmaksātais pamatkapitāls būs paju kapitāla formā, kā skaidrots projekta 30.1. apakšpunktā. |
| **6.** | 15.3.3. iepriekšējo gadu nesadalītā peļņa vai zaudējumi | **Piedāvātā redakcija:**  15.3.3. iepriekšējo gadu nesadalītās rezerves (ienākumi) vai zaudējumi  **Pamatojums:**  KS, kas nav komersanta statusā, var neveidot rezerves, tāpēc statūtos var nenoteikt to izmantošanas un aizsardzības mehānismus.  KKSL 2.p. 4.d. un 16.pants paredz rezervju veidošanu, tāpēc KKS atbilstoši KSL Anotācijai, KKSL 2.p. 4.d. un 17.p. 1.d. normām ir saglabāta prasība statūtos noteikt peļņas sadales kārtību.  Spēku zaudējušā KSL 34.panta 1.d., 2.d., 3.d. paredzēja prasību, KS komersanta statusā, statūtos noteikt peļņas sadales un zaudējumu segšanas kārtību.  Komersanta statuss paredz KKS saglabāt šīs normas. | **Nav ņemts vērā.**  Latvijas Banka neatbalsta piedāvāto redakciju, jo saskaņā ar projektā noteikto bilances sadaļā "Kapitāls un rezerves" iekļauj šādus apakšposteņus:  15.3.1. apmaksātais pamatkapitāls;  15.3.2. rezerves kapitāls un pārējās rezerves;  15.3.3. iepriekšējo gadu nesadalītā peļņa vai zaudējumi;  15.3.4. pārskata gada peļņa vai zaudējumi.  Minētais sadalījums saskaņots gan ar Direktīvas 86/635/EEK, gan ar Direktīvas 2013/34/ES prasībām, kas nosaka, ka atsevišķā postenī jāuzrāda peļņas vai zaudējumu aprēķina rezultāts un atsevišķā postenī – rezerves kapitāls un pārējās rezerves. Nav pieļaujama abu minēto posteņu apvienošana. |
| **7.** | 29.Postenī "Pārējās saistības" uzrāda visas pārējās saistības, kuru saturs neatbilst citiem bilances pasīvu posteņiem (piemēram, piešķirtās, bet neizmaksātās dividendes, saistības pret krājaizdevu sabiedrībām, kā arī saistības par to paju izmaksu, kuru īpašnieki ir izstājušies no krājaizdevu sabiedrības vai tās atsavinājuši par labu krājaizdevu sabiedrībai). Šajā postenī uzrāda arī kredītus, kas saņemti no Eiropas Savienībā reģistrētas krājaizdevu sabiedrību biedrības vai nodibinājuma, no valsts un pašvaldību fondiem, kā arī no valsts un pašvaldību kapitālsabiedrībām. | **Piedāvātā redakcija:**  29. Postenī "Pārējās saistības" uzrāda visas pārējās saistības, kuru saturs neatbilst citiem bilances pasīvu posteņiem (piemēram, saistības pret krājaizdevu sabiedrībām, kā arī saistības par dzēsto un neizmaksāto paju vērtību). Šajā postenī uzrāda arī kredītus, kas saņemti no Eiropas Savienībā reģistrētas krājaizdevu sabiedrību biedrības vai nodibinājuma, no valsts un pašvaldību fondiem, kā arī no valsts un pašvaldību kapitālsabiedrībām.  **Pamatojums:**  Noteikumi atņēmuši biedriem KSL paredzēto peļņas atmaksu par pakalpojumiem. Uz gada beigām KKS rīcībā nevar būt piešķirtās un neizmaksātās dividendes, jo peļņas sadali jāveic, apstiprinot gada pārskatu, un dividendes 90 dienu laikā jāizmaksā vai jāpārvērš noguldījumā, vai jāpieskaita dzēsto paju vērtībai.  KKS nedrīkst atsavināt savas pajas. Pajas drīkst piederēt tikai biedriem. KKS var būt saistības tikai par dzēsto paju atlikušo vērtību, kas vēl nav izmaksāta.  Ja pajas ir dzēstas un dzēsto paju vērtība atsavināta par labu KKS, tad KKS nevar būt saistības par šo summu. Tas ir KKS īpašums. | **Nav ņemts vērā.**  Piedāvātā redakcija attiecas uz iekavās iekļauto piemēru uzskaitījumu. Kā jau skaidrots šā pielikuma 2. punktā, nav pamatoti izmantot apzīmējumu "dzēstā paja", ja normatīvajos aktos šis process ir aprakstīts konkrētāk. |
| **8.** | 30. Postenī "Kapitāls un rezerves" uzrāda visus biedriem piederošos līdzekļus, kas ieguldīti krājaizdevu sabiedrības pamatkapitālā un kas uzkrāti (zaudēti) tās darbības rezultātā, tai skaitā: | **Piedāvātā redakcija:**  30. Postenī "Kapitāls un rezerves" uzrāda visu paju nominālvērtību kopsummu un uzkrātās (zaudētās) rezerves  **Pamatojums:**  Pajas nav akcijas un paju iegāde nerada paju turētājiem īpašumtiesības uz KKS īpašumu. | **Nav ņemts vērā.**  Projekta 30. punktā sniegts visaptverošs posteņa "Kapitāls un rezerves" apraksts finanšu pārskatu sagatavošanas vajadzībām, ņemot vērā tā ekonomisko būtību. Piedāvātā redakcija sašaurina posteņa būtību, jo tajā atspoguļo ne tikai paju nominālvērtību kopsummu un uzkrātās rezerves, bet arī peļņu vai zaudējumus. |
| **9.** | 30.1. apakšpostenī "Apmaksātais pamatkapitāls" uzrāda apmaksāto paju nominālvērtību kopsummu; | **Piedāvātā redakcija:**  30.1. apakšpostenī "Paju kapitāls vai pamatkapitāls" uzrāda visu paju nominālvērtību kopsummu;  **Pamatojums:**  Pamatkapitālu veido visu paju nominālvērtību kopsumma.  Latvijas Republikas likumu normas un ES Regulas neļauj paju kapitālu uzrādīt kā apmaksāto pamatkapitālu. | **Nav ņemts vērā.**  Skatīt skaidrojumu šā pielikuma 5. punktā. |
| **10.** | 30.2. apakšpostenī "Rezerves kapitāls un pārējās rezerves" uzrāda rezerves kapitālu, kas izveidots no pārskata gada un iepriekšējo gadu peļņas, iestāšanās maksas, kā arī pārējās rezerves, kas izveidotas no pārskata gada un iepriekšējo gadu peļņas saskaņā ar krājaizdevu sabiedrības statūtiem; | **Piedāvātā redakcija:**  30.2. apakšpostenī "Rezerves kapitāls un pārējās rezerves" uzrāda rezerves kapitālu un citas rezerves, kas izveidotas no pārskata gada un iepriekšējo gadu ienākumiem (peļņas) un īpašuma, ko statūtos noteiktajā kārtībā atsavinājusi krājaizdevu sabiedrība;  **Pamatojums:**  KSL rezerves kapitālu veido KKSL, KKS statūtos un kopsapulces lēmumos noteiktajā kārtībā.  Iestāšanās maksas, biedru naudas un citas biedru iemaksas ieskaita rezerves kapitālā, ja to paredz statūti vai kopsapulces lēmums.  Citas iemaksas pārējās rezervēs drīkst regulēt tikai statūti. | **Nav ņemts vērā.**  Projekta 30.3. apakšpunktā sniegts apakšposteņa "Iepriekšējo gadu nesadalītā peļņa vai zaudējumi" ekonomiskās būtības visaptverošs skaidrojums. Piedāvātā redakcija aprobežojas ar atsevišķu konkrētu darījumu uzskaitījumu, un netiek pieļauts, ka šeit varētu atzīt arī kādus citus darījumus. Projektā lietota piebilde " kā arī pārējās rezerves" norāda uz to, ka rezerves var veidot ne tikai no uzskaitītajiem, bet arī no citiem darījumiem. Vienlaikus projektā tiek arī uzsvērts, ka rezervju veidošanai jānorit saskaņā ar krājaizdevu sabiedrības statūtos noteikto. |
| **11.** | 30.3. apakšpostenī "Iepriekšējo gadu nesadalītā peļņa vai zaudējumi" uzrāda iepriekšējo pārskata gadu nesadalīto peļņu, kas palikusi krājaizdevu sabiedrības rīcībā pēc pamatkapitāla, rezerves kapitāla un citu rezervju papildināšanas un dividenžu sadales. Šajā postenī iekļauj arī iepriekšējo gadu zaudējumus; | KKSL piešķir kopsapulcei tiesības ar lēmumu noteikt papildus iemaksas rezerves kapitālā, bet atlikušo iepriekšējā pārskata gada peļņas daļu drīkst dalīt tikai atbilstoši statūtu noteikumiem (KKSL 15.p. 1.d.).  KKS ir jāveido rezerves kapitāls, kura izmantošanas mērķus un uzdevumus (t.sk. zaudējumu segšanas kārtību) jāregulē statūtiem.  KSL Anotācija neparedz tiesības mainīt peļņas sadales un zaudējumu segšanas noteikumus KS, kas bija komersanta statusā pirms 2019.gada 1.janvāra. | **Nav ņemts vērā.**  Projekta 30.3. apakšpunktā sniegts visaptverošs apakšposteņa "Iepriekšējo gadu nesadalītā peļņa vai zaudējumi" ekonomiskās būtības skaidrojums. Projektā netiek iekļauti tiesiskie aspekti attiecībā uz prasībām par rezerves kapitāla veidošanu vai peļņas sadali. |
| **12.** | 30.4. apakšpostenī "Pārskata gada peļņa vai zaudējumi" uzrāda pārskata gada peļņu pirms tās sadales saskaņā ar biedru kopsapulces (pilnvaroto sapulces) lēmumu vai zaudējumus. | Noteikumi maldina KKS biedrus par viņu tiesībām noteikt peļņas sadales un zaudējumu segšanas kārtību statūtos un saņemt peļņas atmaksu par izmantotajiem pakalpojumiem. | **Ņemts vērā.**  Projekta 30.4. apakšpunkts izteikts šādā redakcijā:  "30.4. apakšpostenī "Pārskata gada peļņa vai zaudējumi" uzrāda pārskata gada peļņu pirms tās sadales vai zaudējumus;". |
| **13.** | 43.7. administratīvie izdevumi | Administratīvos izdevumus drīkst segt no biedru iemaksām (KKSL 2.p.4.d.), kas veido KS īpašumu, nevis peļņu.  Spēku zaudējušais KSL (KS bija komersanta statuss) noteica:  *1)* ***biedra nauda*** *— kooperatīvās sabiedrības biedra naudas iemaksa sabiedrības uzturēšanas un kopējo izdevumu segšanai;* | **Nav ņemts vērā.**  Projekta 43.7. apakšpunktā norādīts peļņas vai zaudējumu aprēķina postenis krājaizdevu sabiedrības finanšu darbības rezultāta aprēķina vajadzībām, kas nav pretrunā Krājaizdevu sabiedrību likumā noteiktajiem nosacījumiem par administratīvo izdevumu segšanu. |
|  | 43.11. uzkrājumu samazināšanās ienākumi | Uzkrājumus veido no KKS īpašuma statūtos noteiktajā kārtībā. Uzkrājumu samazināšana ir KKS īpašuma atgūšana, nevis peļņa.  KKS drīkst atsavināt biedriem mantu, tai skaitā pārskata gadā gūto peļņu, tikai statūtos noteiktajā kārtībā. | **Nav ņemts vērā.**  Projekta 43.11. apakšpunktā norādīts peļņas vai zaudējumu aprēķina postenis krājaizdevu sabiedrības finanšu darbības rezultāta aprēķina vajadzībām. Ņemot vērā to, ka peļņas vai zaudējumu aprēķinā tiek atzīti izdevumi uzkrājumiem nedrošiem parādiem un ārpusbilances saistībām, peļņas vai zaudējumu aprēķinā attiecīgi jāatzīst arī ienākumi, kuri tiek iegūti no uzkrājumu samazināšanās. |
|  | 43.12. ilgtermiņa ieguldījumu pārvērtēšanas peļņa vai zaudējumi | Ilgtermiņa ieguldījumus veido no KKS īpašuma statūtos noteiktajā kārtībā. Ilgtermiņa ieguldījumi ir KKS īpašums, nevis peļņa.  KKS drīkst atsavināt biedriem mantu tikai statūtos noteiktajā kārtībā. | **Nav ņemts vērā.**  Projekta 43.12. apakšpunktā norādīts peļņas vai zaudējumu aprēķina postenis krājaizdevu sabiedrības finanšu darbības rezultāta aprēķina vajadzībām. |
| **14.** | 55. Postenī "Pārskata gada peļņa vai zaudējumi" uzrāda pārskata gada peļņu pirms tās sadales saskaņā ar biedru kopsapulces (pilnvaroto sapulces) lēmumu vai zaudējumus | Noteikumi maldina biedrus.  KKSL 2.p. 4.d., KSL 15.p. 1.d., 16.p. 2.d. paredz biedriem statūtos noteikt peļņas sadales un zaudējumu segšanas kārtību, lai atbilstoši KSL Anotācijā noteiktajam paju definējumam, jaunie biedri neiegūtu finansiālas tiesības uz peļņu, kas atbilstoši statūtiem jāizmaksā dzēsto paju īpašniekiem. | **Ņemts vērā.**  Projekta 55. punkts izteikts šādā redakcijā:  "55. Postenī "Pārskata gada peļņa vai zaudējumi" uzrāda pārskata gada peļņu pirms tās sadales vai zaudējumus." |